Эл бўлинг, ўзбеклар! (аудио) « Ўзбекистон Халқ Ҳаракати\nЭл бўлинг, ўзбеклар! (аудио)\n24 March 2012 - 11:38\nЎзбекистонда нима ўзгаришлар бўлади ва мамлакат тараққиётнинг қайси йўлини танлайди? Сиёсий ўзгаришларчи. Улар содир бўлармикан? Жумбоқлик Ўзбекистонимизнинг жумбоқ президенти Ислом Каримов яна бир янги найрангни бошлаган кўринади. У жуда талтайиб кетган ва уни бунчалар талтайтириб юборган аслида Ўзбекистон халқидир. Ҳар қачон бўлсин, “катталар билади” дея ўз фикрини айтишдан ҳам қўрқадиган, ана ўша катталарга хуш ёқишни кўзлаб лаганбардорликдай жирканч бир туйғуни ўзига ошно қиладиган қора халқимиз бугунги муаммолар учун замин яратиб берган эди. 2007 йилда Ислом Каримов етти йиллик муддатга президент этиб сайланди. Аниқроғи, у ўз ўзини тайинлади. Буни қарангки, у кишининг бу қарорини ҳам мақтаб мамлакат келажагини кўзлаб қилинаётган олий мақом иш дея итялоғини ялаганлар, тағин ҳам худди шундай йўл тутиб у кишининг бу қарорини ҳам қўллаб чиқишди. Ҳа, бизнинг оқил ва доно деб аталадиган раҳбаримиз, аслида нодон эканлигини ўзи ҳам билади. Бошқалар ҳам, лекин бу нодоннинг нодонлигини айтиш ўзбеклар учун гуноҳи азимдир.\nТўғри, бир пайтлар кимлардир айтишганди ҳам, уларнинг қай бирилари раҳматлик бўлиб кетишди, яна қайсиларидир чет элга қочиб жон сақлади ва тағин айримлари қамоқхоналарда ўлимларини кутиб яшашмоқда. Чунки улар учун озодлик йўқ! Чунки улар шундай “марҳаматлик”, “узоқни кўзлаб оқил ва доно” сиёсат олиб борувчи юртбошимизни ҳурмат қилмаганлар! Тамом, вассалом! Ўзбекистон – бу демократик мамлакат дегани эмас, гарчи конституциясида унинг демократик эканлиги қайд этилган бўлса ҳам. Лекин юртбошига ҳам қийин бўлди. Бир мисқол бўлсин обрўси қолмади! Энди эса бемалол, оёқни чўзиб ўлишни ва ўлганидан сўнг ҳам обрў-эътиборлик бўлишни орзу қилиб қолган бўлса ҳам керак. Йўқ! Унинг номи Ўзбекистон таърихига киради албатта, лекин кирганида ҳам унда Пиночет, Полпот, Гитлер сингари қаттоллардек из қолдирадиган шахс бўлди.\nТаърихда ўз номини қолдиришни истаганлар кўп бўлишган албатта, яхши ном қолдирганлар ҳам бўлгани каби, ёмон отлиқ бўлганлар ҳам талайгина. Масалан, қадимги Юнонистонда номини таърихда қолдиришни истаган Герострат ибодатхонага ўт қўйган экан. Ислом Абдуғаниевич эса халқнинг уйини куйдириш, давлатни ҳам, миллатни ҳам хонавайрон қилиш билан таърихга кирадиган шахс бўлди. Дунёда биттагина бўлсин, ўзбек яшаркан, у Ислом Каримов номини лаънат билан ёдга оладиган бўлади.\nЯна бир қизиқарлик ҳолат, қайсидир бир оилада учта эгизак ўғил туғилиб қолса уларга Ислом, Абдуғани ва Карим деб исм бериш одатга айланганди. У болакайлардаку айб йўқ, айб уларнинг лаганбардор оталарида. Хўш, булар нима қилишаяпти экан энди? Балки болаларининг исмларни ўзгаритиришар, фақат ҳозир эмас, янги ҳукмдор келганидан сўнг.\n“Оқил” ва “доно” президентимиз куни кеча яна бир янги қарорга келибти. Аслида мамлакат парламентининг қарори деб расмийлаштирилган бу қарорга мувофиқ Ўзбекистон президенти сайловлари санаси 2014 йил декабридан 2015 йилнинг биринчи ярмига кўчирилибти. Парламентдаги қонунчиларнинг иддао қилишларича, ушбу қарор президент сайловларининг парламент сайловлари билан тўқнаш келмаслиги учун ва сиёсий партияларга сайловларга тайёргарлик кўриш учун кўпроқ вақт беришдек олийжаноб бир мақсадни кўзлаб қилинган эмиш. Ола, йигирма йилдан бери ҳар икки сайловнинг тўқнаш келгани бировни безовта қилмаганди, энди ўзгартириш қилиш керак бўлиб қолдимикин?\nПрезидент Каримов 2010 йил ноябрь ойида Конституцияга парламентга кўпроқ ваколатлар беришни назарда тутувчи ўзгартиришларни таклиф этганди ва унинг таклифи парламент томонидан маъқулланганди ҳам. Гарчи, Франс-пресс ахборот агентлигига маълумот берган Ўзбекистон парламенти Сенатининг Қонунчилик палатаси раиси Светлана Ортиқова “сиёсий партиялар президентликка номзодларни илгари суришади, шунинг учун президентлик сайловларини парламент сайловларидан кейин ўтказиш мақсадга мувофиқдир”, деган бўлсада, аслида мақсад Каримовга ўринбосар бўлган меросхўрни эл орасида меҳрибон зотга айлантириш учун мўлжалланган тадбирдир. Шу йил давомида диктаторнинг катта қизи мингта никоҳ тўйлари ва мингта суннат тўйларини ўтказиб бериши ҳақида хабарлар тарқалди. Демак, Ислом Карим жаноблари ҳокимиятдан кетса, ўрнига қизи келиши аниқ ва аён. Агар шунда ҳам қандайдир бир инқилобий ўзгариш бўлиб қолмаса.\nҲукмдоримиз Андижон хунрезлигидан сўнг бирор марта бўлсин хорижий журналистларга кўриниш бермади. Унинг ёлғончилиги азал-азалдан аён бўлсада, умрида бир бор бўлсин рост гапирганини кўрганлар бормикин? Ислом Каримовнинг бошлаётган янги авантюраси қизини ҳокимиятга келтириш учундир. Энди уни ҳокимиятга келишига йўл бериш, ёки бу жиноятчи режимни улоқтириб ташлаш ўзбеклармизга ҳавола. Яна ҳам аниқроғи, ўзбекистондаги ўзбекларимизга ҳавола. Агар миллат мана шу алфозда пашша қўриб ўтираверса, бошини бириктириб диктатор найрангларига қарши курашга отланмаса, келгусида Гулнора Каримованинг ҳукронлиги остида яшашга мажбур бўлади. Бриллиант ва бошқа қимматбаҳо тақинчоқларга ўч Гулнорадан Ўзбекистон халқига нима етишини эса келажак кўрсатади.\nЎзбеклар, аммамнинг бузоғига ўхшамай эркин инсондек фикр қилинг ва режимга қарши курашга чиқганлар сафига киринг! Сизга бошқа йўл йўқ. Агар қўрқоқлик қилиб, тағин ҳам ўзи бўлар йўлни танласангиз, токи қиёматгача бошингиз мардикорликдан чиқмай қолади. Эл бўлинг ўзбеклар! Эл бўлинг!\nГап дўппидами ё саллада? (Audio)\nТожикистонга ким таҳдид: Ўзбекистонми ёки Ўзбек ҳукумати? (audio)\nТаксим сабоқлари (“Қурултой” дастури) ‘Audio’\nҲуршида Жўрабоева: Шавкат Муҳаммад – ҳақиқатан ҳам МХХ жосуси! (audio)\nКаримовнинг юрак хуружи ҳақида BBC лавҳаси (audio)


«Nike» ва «Apple» тонгда югурган фойдаланувчиларга совға улашади\n«Nike» ва «Apple» тонгда югурган фойдаланувчиларга...\n08.02.2018 17:29 0 202\n«Nike» ва «Apple» компанияси ўз соғлиғига эътибор қаратган одамларга турли совғалар, чегирмалар ва бошқа кўплаб бонусларни тақдим этади, деб хабар берди «Hi-News».\nИкки кун олдин «Nike»нинг югуришга мўлжалланган «Run Club» мобиль дастури ва мустақил шуғулланиш учун яратилган «Nike training Club» лойиҳаси фаол фойдаланувчиларни мукофотлаш бўйича янги танловни эълон қилди. Феврал ойи давомида юқорида номи келтирилган дастурлардан фойдаланган юзерлар спортдаги фаоллиги учун турли мукофотларга эга бўлади. Асосий совға — спорт кийимлари, кроссовкаларни (албатта, «Nike» брендидаги) сотиб олиш учун чегирмалар тақдим этилади.\nБундан ташқари, қўшимча бонус сифатида «App Store» дўконларида ҳам совғалар берилади, жумладан, улар «Apple Music»да махсус плей-листга эга бўлиши мумкин. Феврал ойининг охирида энг фаол фойдаланувчилар ўз совғаларини қўлга киритиши мумкин.\nApple Nike Run Club Nike training Club\nТехнология 13/03, 16:21\n«Apple» яна бир компанияни «ютиб юборди»\nТехнология 14/03, 17:57\n«Apple»нинг янги маҳсулотлари тақдимоти санаси маълум\nТехнология 01/03, 14:57\n«Apple» экранли клавиатура билан жиҳозланган ноутбукни патентлади


Миср Эрдоғаннинг сўзларидан норози | Azon.uz - Ахборот-таҳлилий портал\nМиср Эрдоғаннинг сўзларидан норози\n3217 11:25 27.09.2019\nМиср Ташқи ишлар вазирлиги Туркия томонига норозилик нотасини топширди, дея хабар бермоқда Al Arabiya телеканали.\nТуркия президенти Ражаб Тоййиб Эрдоғаннинг БМТ Бош Ассамблеяси 74-сессиясидаги нутқида Мисрнинг собиқ президенти Муҳаммад Мурсийнинг ўлимида мамлакат раҳбариятини айблагани Қоҳирага ёқмади.\nЎша нутқдан кейиноқ Миср Ташқи ишлар вазири Аҳмад Ҳафиз Туркия президентини ёлғончиликда, шунингдек Сурия ва бошқа бир қатор мамлакатларда террорчиликни қўллаб-қувватлаганликда айблаб чиқди.\nМисрнинг собиқ президенти Муҳаммад Мурсий жорий йилнинг 17 июнида суд залида вафот этди. У жосуслик бўйича айбланаётган эди. Миср давлат телевидениеси хабарига кўра, Мурсийнинг ўлимига юрак хуружи сабаб бўлган.\nЭрдоған ўшандаёқ Мурсийнинг ўлими учун Миср ҳукуматини айблаган эди.\nЭслатиб ўтамиз, 2013 йилда Абдулфаттоҳ Сисий ҳарбий тўнтариш ўтказиб, Муҳаммад Мурсийни ҳокимиятдан четлатгандан бери Миср ва Туркия муносабатлари таранглигича қолмоқда.\nЭрдоған Туркия Миср Мурсий\nТуркия – АҚШ: Эрдоғандан узр сўраган Байден энди уни тўнтармоқчими?\n3020 08:00 17.08.2020\nЭрдоған пандемия даврида Туркия нечта давлатга ёрдам берганини маълум қилди\n700 07:00 11.08.2020\n8525 18:26 28.07.2020\n957 18:15 27.07.2020\n1002 17:00 26.07.2020\nЭрдоған “Аё София”да Қуръон тиловат қилди\n1575 17:37 24.07.2020


Xiaomi Mi 10S тақдим этилди ва аллақачон DxOMark рейтингида етакчига айланди! - Terabayt.Uz\nXiaomi Mi 10S тақдим этилди ва аллақачон DxOMark рейтингида етакчига айланди!\n«Хитойча Apple» аллақачон Mi 11 флагманини ҳам намойиш этиб, беш дақиқада 350 мингта сотиб, глобал версиясини ҳам тақдим этиб улгурган. Лекин унинг савдоси бошланганидан кейин ҳам бундан олдинги – Mi 10 туркумида 300 доллардан арзон 5G-смартфон – Xiaomi Mi 10i моделини чиқарга эди.\nЎҚИНГ: Энг зўр Android-флагманлар рейтингига Redmi K40 ҳамда K40 Pro ҳам кирди, Mi 11 эса яна пастлади! (AnTuTu, 2021 йил февраль)\nЭнди бўлса Xiaomi бултурги флагманлар оиласига мансуб яна битта – Mi 10S смартфонини расман намойиш қилди. Янги модел стандарт Mi 10 флагманининг яхшиланган версияси бўлса-да, орқа панелининг дизайни бўйича Xiaomi Mi 10 Ultra юбилей суперфлагманига кўпроқ ўхшайди.\nXiaomi Mi 10S смартфонининг оддий Mi 10 моделидан техник жиҳатдан фарқларига келсак, аввало, унда Snapdragon 865 ўрнига Snapdragon 870 процессори қўлланган. Шу тариқа, у мазкур чипсет асосидаги иккинчи (Redmi K40 флагманидан кейин) телефон бўлди.\nИккинчи фарқи – янги флагманда Harman Kardon стереодинамиклари қўлланган. Учинчиси эса – унда 30 эмас, балки 33 ваттлик тезкор қувватлаш технологияси қўлланган, аммо бундай зарядчик қадоқ таркибига кирмаган.\nЎҚИНГ: ТОП-10: Нархини энг секин йўқотадиган смартфонлар (2020 йил рейтинги)\nНуфузли DxOMark лабораторияси аллақачон Xiaomi Mi 10S моделининг аудио имкониятларини тест қилиб кўрди ва у 80 балл билан бирданига биринчи ўринга чиқиб олди!\nАйтиш кераккки, DxOMark аудиорейтингида Xiaomi Mi 10 Pro модели бир йил тахтни бўшатмай келаётган эди ва яқинданига Asus ROG Phone 5 уни иккинчи ўринга туширган эди. Ўйинбоп смартфоннинг лидерлиги кўпга бормади – Xiaomi тезда янги модели билан биринчи ўринни қайтариб олди.\nXiaomi Mi 10S фақат маҳаллий бозорга мўлжалланган, дейишмоқда ва у 10 мартдан сотувга чиқади. Компания янги смартфонининг нархини ҳозирча маълум қилмаяпти, лекин у стандарт Mi 10 даражасида ёки ҳатто ундан арзонроқ ҳам бўлиши мумкин.\nЎҚИНГ: ТОП-10: Энг қудратли Android-флагманлар (AnTuTu глобал рейтинги, 2021 йил февраль)\n#Xiaomi #Android смартфон #рейтинг #смартфонлар #тест # 5G смартфон #5G-смартфони #DxOMark #Xiaomi Mi 10 #Xiaomi Mi 10S


25.02.2019 18:45 0 1746\nҚатор интернет нашрлари, жумладан, «Xabar.uz» ахборот-таҳлилий портали хабар берганидек, Ўзбекистон Республикаси норматив-ҳуқуқий ҳужжатлар лойиҳалари муҳокамаси портали (regulation.gov.uz)да Ўзбекистон Республикаси Соғлиқни сақлаш вазирлиги томонидан тайёрланган «Ўзбекистон Республикаси Оила кодексининг 16-моддасига қўшимча киритиш тўғрисида»ги Ўзбекистон Республикасининг Қонуни лойиҳаси муҳокамага қўйилди.\nЛойиҳанинг жамоатчилик кенг муҳокамасига сабаб бўлаётган нуқтаси «ота-онанинг ака-ука ва опа-сингилларининг фарзандлари ўртасида»ги никоҳнинг ҳам тақиқланган никоҳлар рўйхатига киритилганидир. Аммо норматив-ҳуқуқий ҳужжатлар лойиҳалари муҳокамаси портали ва оммавий ахборот воситаларида билдирилаётган фикр-мулоҳазаларга диққат қилсак, бир нозик жиҳат кўзга ташланади. Яъни, ушбу меъёрни қўллаб-қувватлаётганларнинг аксарияти қариндошлар ўртасидаги никоҳни қўллаб-қувватламасликларини баён қилишса-да, бундай никоҳга қарши курашишда қонун йўли билан тақиқ қўйиш қанчалик муҳим эканлиги тўғрисида деярли тўхталмайдилар. Бу эса, уларнинг фикрлари қонун лойиҳасига нисбатан муносабатдан кўра, кўпроқ яқин қариндошлар никоҳига нисбатан муносабатга яқинроқ эканини кўрсатади. Соддароқ қилиб айтганда, профессионал ёндашув кам.\nАйни пайтда, бундай тақиқнинг қонунийлаштирилишига қарши бўлганларнинг кўпчилиги айнан қонун лойиҳаси устида фикр билдириб, унга қарши фикрларини қайсидир бир асослар билан баён қилганлар. Зеро, улар ҳам аслида яқин қариндошлар ўртасидаги никоҳни қўллаб-қувватламаганлар. Балки бундай никоҳга қарши курашиш учун қонун билан тақиқлаш йўлидан боришни тўғри деб ҳисобламайдилар, холос.\nМен ҳам шундай никоҳдан қочганман...\nХудди шундай, мен ҳам ёшлигимда яқин қариндошимизнинг қизига уйланиш таклифини зўрға рад этган (қизни ёқтирмаганим учун эмас, балки бу даражада яқин қариндош қизни никоҳимга олишни ҳазм қила олмаганим учун) бир фуқаро сифатида бундай никоҳни қўллаб-қувватламасам-да, никоҳдек жиддий ижтимоий муносабат масаласини тартибга солишга қонуний тақиқ йўли орқали боришга қаршиман. Қуйида эса ушбу муносабатимни асослашга ҳаракат қиламан.\nАввало, ҳар қандай инсоний муносабаларни қонун билан тақиқлаш учун унинг хавфлилик даражаси етарлича фактлар билан асосланган бўлиши керак. Зеро, бу ҳар қандай ҳолатда ҳам инсоннинг ўта шахсий ҳуқуқига доир масала. Худди шундай, биз кўраётган масалада ҳам ака-ука ва опа-сингиллар фарзандларининг никоҳини тақиқлаш бўйича қонун лойиҳаси тайёрлаган Соғлиқни сақлаш вазирлиги ҳам мазкур лойиҳани тайёрлаш учун, аввало, бундай никоҳлар келтириб чиқараётган оқибатлар тўғрисида етарлича статистик асос кўрсатиб, шунга кўра халқнинг фикрини ўрганиши лозим эди. Аммо улар бу йўлдан бормаган ва қонун лойиҳасини ўзларича тайёрлаб, муҳокамага қўйганда ҳам бу ҳақда шарҳ бермаган. Қолаверса, бундай статистикани ёки таҳлилни вазирликнинг сайтида ҳам топа олмадик...\nВаҳоланки, Порталда ўз фикрини билдирганлар келтирилган маълумотларга кўра, 3-6 фоиз ҳолатлардагина бундай никоҳдан нуқсонли фарзандлар дунёга келиши мумкин экан. Қолаверса, бегоналар никоҳида ҳам бу кўрсаткич 2-3 фоизни ташкил қилади. Демак, агар шу маълумот асосли бўлса (шахсий кузатувларимизга кўра ҳам бу маълумотларни ҳақиқатга яқин деб ўйлаймиз), яқин қариндошлар никоҳи салбий кўрсаткични 1-3 фоизгагина ошириши мумкин экан, холос. Бу эса, ўз-ўзидан, «мана шу кичкина эҳтимолни деб кўпчиликнинг ҳуқуқларини чеклаш мумкинми?» деган саволни туғдиради.\nТўғри, бу саволга жавобан кимдир «бир нафар ногирон боланинг туғилиши ҳам фожиа» эканлигини бизга эслатмоқчи бўлар. Аммо, бу эътирозга ҳам жавоб бор — «яқин қариндошлар никоҳини тақиқлаш туфайли янги ижтимоий муаммоларни келтириб чиқариш ҳам фожиали эмасми, бир фожианинг олдини олиш учун бошқасига йўл очиб бериш мумкинми?»\nЯқин қариндошлар никоҳи тақиқланса нима бой берилади?\nМана энди навбат бундай никоҳни тақиқлашнинг нима хавфи борлиги масаласига етиб келди. Бу борада мен биладиган бир ҳақиқат шуки, бундай тақиқ халқимиз ўртасида минглаб йиллар давомида шаклланган бир қатор миллий анъаналарни йўққа чиқаради. Масалан, халқимизда кексайиб, ўзини эплай олмай қолган қариялар ёки ногиронларни уларга қарайдиган маҳрам аёл билан таъминлашнинг жуда ажойиб усули мавжуд. Яъни, ўша кекса кишилар ёки ногиронларга маҳрам бўлган қиз оилага келин қилинади. Бу, асосан, ўғил неварага қиз неварани никоҳлаш орқали амалга оширилади. Масалан, ўша қаровга муҳтож киши бир ўғлининг ўғлига бошқа боласининг қизини келин қилиб олади ва халқ орасида бу «невара келин» дейилади.\nБундан ташқари, турли сабабларга кўра аёлидан ажралиб қолган эркакларнинг вояга етмаган гўдаклар тарбиясини уларга меҳр кўрсата оладиган аёлга топшириш учун ҳам кўпинча болага ичи ачийдиган яқин қариндош қиз-аёлларни болаларнинг отасига никоҳлаб беришади. Бу ҳам бола тарбияси билан боғлиқ жиддий муаммонинг энг енгил ечимидир.\nЁки севги-муҳаббат масаласини олайлик. Одам боласи никоҳи шаръан тақиқланган тоифадаги қариндошлар билан никоҳланишни хаёлига ҳам келтирмайди. Аммо қонунда тақиқлаш йўли билан амакининг қизини севиб қолиш ёки амманинг ўғлига кўнгил қўйиш ҳолатларининг олдини олиб бўлмайди. Бундай ҳолатда қонун уларнинг йўлига ғов бўлса, айниқса, ёшларимиз сериаллар домига тушиб қолган ҳозирги бир даврда, нималар бўлиши мумкинлигини бир тасаввур қилиб кўринг-а... Тўғриси, мен бу ҳақда ўйласам, кўз олдимдан никоҳсиз орттирилган болалар, ўз жонига қасд қилишлар, бировнинг тўйини бузишлар, ажралишлар... ўтиб, юрагим орқага тортади...\nТарғибот энг оғриқсиз йўл!\nХўш, энди айтинг-чи, шундай оқибатлар кутилаётганини била туриб ҳам қонуний тақиқни ишга туширишимиз мумкинми? Наҳотки, яқин қариндошлар ўртасидаги никоҳга қарши курашишнинг бошқа ҳеч қандай иложи, самарали усули бўлмаса?\nНазаримда эса, бунинг иложи бор — энг яхши йўл аҳоли ўртасида тўғри тарғибот олиб боришдир. Қолаверса, шу пайтгача юритилган заифгина тарғиботлар ҳам аллақачон ўз натижасини бера бошлаган. Бугун жўяли сабаб бўлмаса, бу ишга деярли қўл урилмайди. Яъни, илгаригидек шунчаки қариндошлик риштасини мустаҳкамлаш ёки қариндошлар орасидаги «яхши қизни қўлдан чиқазмаслик» учунгина бўладиган никоҳлар жуда кам. Шундай экан, тақиққа шошишга ҳожат йўқ, назаримда. Нари борса, тарғибот самарасини энг юқори даражада ушлаш учун ФҲДЁ бўлимларига баъзи масъулиятларни юклаш мумкин. Масалан, никоҳ учун ариза берган ёшлар ва уларнинг ота-оналари бу борада махсус тайёрланган қўлланмалар билан таништириш, махсус роликларни кўрсатиш йўли билан огоҳлантирилса, шунинг ўзи керакли натижани беради. Бу энг оғриқсиз кечадиган йўл. Зеро, шундан кейин ҳам никоҳдан воз кечмаганларга эътироз қилиш инсон ҳуқуқларининг бузилишига айланиб кетади.\nНикоҳланувчилар қариндош эмасликларини исботлашлари шарт бўлиб қолади...\nЯқин қариндошлар ўртасидаги никоҳнинг қонун билан тақиқланиши келтириб чиқарадиган яна бир муаммо мавжуд — никоҳни қайд этиш жараёнида қўшимча муаммолар пайдо бўлади. Яъни, никоҳ учун ариза бераётганлар ФҲДЁ бўлимларига ўзларининг яқин қариндош эмасликларини асословчи ҳужжатлар тақдим этишлари лозим бўлиб қолади. Ёки маҳалладан маълумот олиш тизими ўзини оқламагани туфайли ундан воз кечаётган бир пайтимизда яна ўша тизимга қайтамизми? Бу яна бюрократияни, коррупцияни келтириб чиқазмаслигига ким кафолат беради?\nАлбатта, ёзганларимиз — шахсий хулосаларимиздир. Аммо, шунча эътироз ва салбий оқибатлар ҳақидаги тахминлар бор экан, шунинг ўзи ҳам масалага шошмасдан ёндашиш лозимлигини кўрсатади, деб ўйлаймиз. Зеро, гап агар ростдан ҳам ногирон болалар туғилишининг олдини олиш ҳақида кетаётган бўлса, бунинг учун жиддий илмий таҳлиллар ўтказиш ва барча сабабларни жамлаб, ҳаммасини инобатга олган ҳолда яхши натижа бера оладиган яхлит бир тўхтамга келиш керак. Ахир бу муаммонинг наркомания, ичкиликбозлик, фоҳишабозлик, кашандалик, моддий ва маънавий қашшоқлик каби яна қатор асослари ҳам мавжудлигини Соғлиқни сақлаш вазирлиги ҳам, кенг жамоатчилик ҳам яхши билади...\nХуллас, тақиқ ҳамиша энг охирги чора ҳисобланади. Шундай экан, аввал бошқа чораларни кўриб, шундан кейингина тақиқ ҳақида бош қотирилса, мақсадга мувофиқ бўларди...\nНурбек Тошниёз, журналист\n Манба сифатида www.cousincouples.com кўрсатилган. Республикамиз бўйича статистикани топа олмадик.\nлойиҳа тақиқ қариндошлар ўртасида никоҳ


Tesla Cybertruck пикапига эшик тутқичлар умуман ўрнатилмаслиги маълум бўлди - Zamin.uz\nTesla раҳбари Илон Маск Twitter ижтимоий тармоғида Cybertruck моделига оид саволларга жавоб бериш асносида кутилмаган электропикапнинг серияли версияси умуман эшик тутқичларига эга бўлмаслигини маълум қилди, деб хабар беради Motor.\nАмериканинг Tesla компанияси 2019 йилнинг кузида тақдим этилган Cybertruck электропикапининг серияли версиясини оммага намойиш этишга тайёрланмоқда. Электрокарнинг ташқи кўриниши бир қатор ўзгаришларга учрайди, бироқ айнан нима ўзгариши ҳозирча жумбоқ.\nИлон Маск Twitter’даги саҳифаси орқали вақти-вақти билан электропикап устида амалга оширилаётган ишларга оид саволларга жавоб бериб туради — яқинда у Cybertruck бироз бошқача ён ойна линияси ва яна у қадар аҳамиятга эга бўлмаган бироз ўзгаришларга учрашини маълум қилганди.\nTesla раҳбарининг сўзларига кўра, электропикапнинг эшик тутқичлари умуман бўлмайди. Бу каби ҳолатда эшик қандай очилишига Маск ойдинлик киритмаган.\nТахминларга кўра, бунинг учун янгиланган Модель S ва Модель Х электрокарларига ўрнатилган атрофни кузатиш камералари ишга туширилиши мумкин. Рестайлинг давомида улар ҳаракат режимларини ўзгартиришдан маҳрум этилган — Илон Маскнинг маълум қилишича, моделлар борт компьютери видеокамералар ёрдамида таҳлил қилган, шунингдек, навигация тизимида кўрсатилган маълумотлар асосида орқа панелни вазиятдан келиб чиқиб мустақил ёқади.\nФавқулодда ҳолатларда ҳайдовчи D ёки R режимини тачскрин орқали ишга тушириши мумкин. Cybertruck камералари инсонни таниш орқали эшикларни автоматик очиш-очмаслиги номаълум. “Замин” янгиликларини “Одноклассники”да кузатиб боринг\n20-03-2021, 18:23, Авто\n9-09-2020, 12:35, Авто\n«Tesla» миллионинчи электромобилини чиқарди\n11-03-2020, 06:30, Авто\nЯнгиликлар » Авто » Tesla Cybertruck пикапига эшик тутқичлар умуман ўрнатилмаслиги маълум бўлди


Навоийда яккакураш усталари иштирокида супержанглар бўлди\n12 март, 2017, 21:35\nНавоий шаҳрида қўл жанги бўйича Профессионал лига М2 FIGHT халқаро турнири бўлиб ўтди.\nУшбу нуфузли мусобақада Ўзбекистон, Россия ва Молдованинг энг кучли профессионал спортчилари ғолиблик учун ўзаро куч синашди.\nХалқаро турнирда 75 килограмм вазн тоифасида ўтказилган беллашувдаикки карра Ўзбекистон чемпиони, халқаро турнирлар ғолиби бухоролик Жаҳонгир Жумаев Россия чемпиони ва Европа чемпионати совриндори Максим Ефременкони мағлубиятга учратди.\nВазни 85 килограмм бўлган жанг учталари беллашувида уч карра Ўзбекистон чемпиони, халқаро турнирлар ғолиби тошкентлик Беҳзод Нурматов Молдова чемпиони, Европа чемпионати совриндори Денис Томуздан устун келди.\nТурнирнинг энг кескин ва муросасиз беллашувлари энг оғир вазн - оғирлиги 90 килограммдан оғир жанг усталари ўртасида бўлди. Унда Тошкент вилояти вакили - Илёс Раимов молдовалик Европа чемпионати совриндори Александр Лях устидан зафар қучиб, мухлисларини хушнуд этди.\nМусобақада 65 килограмм вазн тоифасида қатнашган мезбон спортчи Жамшид Бегматов россиялик жаҳон чемпиони совриндори Ренат Буликинга ютқазиб қўйди.\nОғирлиги 80 килограмм бўлган жанг усталари баҳсида икки карра жаҳон, Европа ва Россия чемпиони Нурмагамед Бесланеев ҳамюртимиз Одил Сирожиддиновдан устун келди.


Юртимизда тадбиркорликни ривожлантириш бугун нафақат иқтисодий юксалиш ва даромад манбаи, балки, юртдошларимизнинг салоҳиятини юзага чиқарувчи муҳим омилга айланди. Ўзбекистон Республикаси Президенти соврини учун ўтказиб келинаётган “Ташаббус” кўрик-танловининг бу борадаги аҳамияти беқиёсдир.\nФарғона ихтисослаштирилган Олимпия захиралари мактаб-интернатида ушбу нуфузли кўрик-танловнинг вилоят босқичи бўлиб ўтди.\nТанловнинг очилиш маросимида сўзга чиққан вилоят ҳокимининг биринчи ўринбосари Фарҳоджон Тошпўлатов юртимизда тадбиркорликни қўллаб-қувватлаш борасида кўрсатилаётган ғамхўрликларни эътироф этиб, иштирокчиларга муваффақият тилади.\nТадбир доирасида вилоят ҳокимининг биринчи ўринбосари ва ташкилий қўмита аъзолари иштирокида “Ташаббус – тараққиёт сари дадил қадам” кўрик-танлови ғолиблари номи эълон қилинди. Ғолиблар диплом билан тақдирланди.\nВилоятдаги тегишли бошқармалар, корхона-ташкилотлар, тадбиркорлик субъектлари, қўшма корхоналар вакиллари, шаҳар-туманлардан ташриф буюрган қатнашчилар вилоятимиз тадбиркор, ҳунарманд ва фермерлари томонидан ташкил этилган кўргазма фаолияти билан яқиндан танишишди.\nТанловнинг бу галги саралаш босқичида 5 та йўналиш бўйича маҳаллий босқичларда ғолиб бўлган 100 нафарга яқин тадбиркор, фермер ва ҳунармандлар иштирок этди. Улар ўз маҳсулотлари кўргазмаси, самарали йўналишларга эга бизнес-лойиҳаларини йиғилганлар ҳамда нуфузли ҳакамлар ҳайъати эътиборига ҳавола этишди.\n– Биз каби ёш тадбиркорлар учун бу каби кўрик-танловлар тажриба ўрганиш билан бирга келгусидаги мақсадларимиз сари парвоз бўлади, – дейди Тошлоқ туманидан ташриф буюрган тадбиркор Жамолиддин Деҳқонов. – Ўтган йили трикотаж ва чехол қопламалари ишлаб чиқаришни йўлга қўйган эдик. Яқиндан бошлаб бу йўналишлар қаторига тахтага гул босиш технологияси ҳам қўшилди. Ҳозирги кунда 50 нафар ишчи билан фаолият олиб боряпмиз. Бунда банк томонидан тақдим этилган кредит маблағидан унумли фойдаландик. Бугун эришган натижаларимизни кўрсатишга астойдил интиляпмиз.\nЯкуний натижаларга кўра, “Саноат соҳасида йилнинг энг яхши тадбиркори” йўналиши бўйича 1-ўринни Данғара туманидаги “Real goal forward” МЧЖ раҳбари Хушнуд Ўринбаев, “Хизмат кўрсатиш соҳасида йилнинг энг яхши тадбиркори” йўналиши бўйича ғолибликни Фарғона шаҳридаги “Ибратли бекам” ўқув маркази раҳбари Шаҳноза Ғаниева эгаллади. “Энг яхши ёш тадбиркор” йўналиши бўйича мутлоқ ғолиблик Учкўприк туманидан “Тоp Victory” МЧЖ раҳбари Лазизжон Усмоналиевга насиб этди. “Энг яхши фермер” йўналиши бўйича Олтиариқ туманидаги “My garden” фермер хўжалиги рахбари Адҳам Абдураҳмонов энг юқори натижани кўрсатди. “Энг яхши ҳунарманд” номига Қўқон шаҳрилик ўймакор ҳунарманд Отабек Умаров сазовор бўлди.\n« Баркамол авлодни тарбияловчи маскан\nБувайдада ёшлар маркази иш бошлади »


барабан сиғими: 3 400 л. Бетоннинг ҳажми: битта қоришмада 2,5 м3 гача. Аралаштирувчи қўш винтлар, тезкор чиқариш учун туйнук. Аралаштиргич гидравлик узатма ва планетар редуктор ёрдамида айлантирилади. Аралаштириш ва қоришмани чиқариш тезлиги дизелли двигателнинг дақиқасига неча марта айланишига боғлиқ эмас. Қоришмани чиқариш пайтида аралаштиргични қарама-қарши томонга айлантириш. Аралаштиргични бетонни чиқариш пайтида 1,9 метр баландлик ва машинанинг барча томони бўйлаб 300° айлантиришнинг гидравлик тизими.\n4-цилиндрли дизелли Perkins 1104 D-44 T двигатели, сув билан совитилади. Номиналь қуввати - 63 kW (85 о.к.) - 2 200r.p.m бирликда. Машинанинг орқа қисмида кўндаланг ҳолатда жойлашган.\nгидростатик BOSCH-Rextroth. насос ва двигатель дифференциаллар билан 2 та тезлик редуктори орқали уланади (иш ва ҳаракат учун). 4 та ғилдирак учун тўлиқ узатма. Краб юриши.\nИшлаш тезлиги 0 дан 9 км/соатгача. Йўлда айланиш 0 дан25 км/соатгача. Электрли ёрдамчи бошқарув тизими.\nучталик контур, гидростатик трансмиссия ва барабанни айлантиришга мўлжалланган2 тасозланадиган насос. Сервис учун 2 та редукторли насос. Босимли ва қуйма. Сув/мой-ҳаво-ҳақо учун иссиқлик алмаштиргич.\nСиғими 400 литр. Гидравлик узатмали қопқоқ билан таъминланган.\nАвтоматик тўлдириладиган. Гидравлик узатмали сув насоси, сувни ўлчайдиган ҳисоблагич, ювиш учун сув чиқарадиган патрубка. Юқори босимли сув насоси. Юқори босимли ювиш насоси.\n4 ғилдирак (4х4х4) учун гидростатик бошқарув. Краб юриш. Ички қайрилиш радиуси – 1 500 мм, ташқи – 3 500 мм.\nСув учун – 2х270 л, ёнилғи учун – 105 л, мой учун – 80 л.\nОнлайн сўров Carmix 2.5 TT


19:01 05.07.2019 (Янгиланган 21:24 05.07.2019)\nТОШКЕНТ, 5 июл – Sputnik. Ўзбекистон соғлиқни сақлаш вазирлиги Қашқадарё вилоят руҳий-асаб касалликлари шифохонасида юз берган ҳолат юзасидан ахборот берди.\nХабарга кўра, шу кунларда ижтимоий тармоқларда Қашқадарё вилоят руҳий-асаб касалликлари шифохонасида бемор бошқа бемор томонидан аёвсиз калтаклангани ҳақида хабар тарқалган. Қашқадарё вилоят соғлиқни сақлаш бошқармаси мутахассислари вазиятни жойига чиқиб ўргандилар.\nМаълум бўлишича, вилоят руҳий-асаб касалликлар шифохонасида 2019-йил 20-июнь куни 95 нафар бемор даволанишда бўлган. Калтакланган бемор ҳам шу куни шифохонага қабул қилинган. Бемор шифохонага келган кунида унда агрессив ҳолат кучли бўлган. Эртасига, яъни 21 июнь куни эрталаб тахминан соат 4-5 оралиғида ҳам унинг аҳволи ҳали у қадар енгилламаган бўлган. Сабаби, бажарилган тиббий муолажалар таъсир этиши учун муайян муддат вақт талаб этилади. Шу боис, М.Т. кичик тиббий ходим кузатувида ҳожатхонага борганда у ердаги икки нафар беморга тажовуз қилган, беморлар эса уни дўппослаган. Шовқин-суронни эшитган тиббиёт ходимлари уларни тезлик билан ажратишган.\n“Шуни айтиш жоизки, вилоят руҳий-асаб касалликлар шифохонасига ўзига ўзи хизмат қила оладиган беморлар қабул қилинади. Шу боис, кичик тиббий ходимлар уларни фақат ҳожатхона ташқарисида кузатиб туради. Бироқ, шифохонага руҳий қўзғалиш ҳолатида келган беморлар томонидан шифохона ходимларига ва бир-бирига жароҳат етказиш ҳолатлари учраб туради.\nБундай муаммоларнинг олдини олиш учун шифохона ходимлари ҳушёр ва огоҳ бўлиши лозим. Шу боис, юқоридаги ҳолат келиб чиқишида назоратни бўшаштирган тиббий ходимларга нисбатан ҳайфсан эълон қилинди. Ушбу ҳолат такрорланмаслиги учун шифохона ходимларининг масъуллигини ошириш, шифохонада назоратни кучайтириш борасидаги асосий вазифалар уқтирилди”, - дейилган хабарда.\nЎрганишлар давомида беморнинг онаси қизини Косон туман тиббиёт бирлашмасидан вилоят руҳий-асаб касалликлар шифохонасига етказиш учун “тез ёрдам” машинаси ҳайдовчисига 50 минг сўм пул бергани тасдиғини топмади. Бемор шифохонага “тез ёрдам” машинасида эмас, тиббий хизмат машинасида олиб келинган. Тиббий хизмат машинаси ҳайдовчиси тушунтириш хатида беморнинг онасидан пул олмаганини, келтирилган важлар унга нисбатан туҳмат эканини қайд этди.


Моддалар алмашинуви учун энг асосий витамин | ayol.uzayol.uz\nМоддалар алмашинуви учун энг асосий витамин\nСаломатлик\t 10/02/2018 0 Sayt admini\nКальций нима учун керак? – Албатта, суяклар учун. Omega-3 ёғ кислоталари-чи? – Соғлом юрак учун! Холин-чи? – Холин нима?\nАфсуски ҳаётимиз учун муҳим бўлган бу модда ҳақида кам гапирилади. Гарчи бизнинг организм уни унчалик катта бўлмаган миқдорда ишлаб чиқарса-да, бу модданинг катта қисмини биз озиқ-овқатлардан излашимизга тўғри келади.\nШундай қилиб, холин нима учун керак? Биринчидан, у ёғларнинг алмашинувида муҳим роль ўйнайди. «Холинсиз ва у организмда ҳосил қиладиган реакцияларсиз ёғ ва холестерин қон оқимига ўтиб олишнинг ўрнига жигарда тўпланиб қолади», – деб тушунтиради парҳезшунос Сара Пфлуградт. Ва бу жуда муҳим, чунки жигарда ёғ ва холестериннинг тўпланиши, яъни метаболик аломатлар билан узвий равишда боғланган бу бузилиш жигарнинг спиртли ичимликларга боғлиқ бўлмаган ёғ касалликлари хавфини оширади.\nШунингдек, холиннинг роли бу билангина чекланиб қолмайди. У организмнинг юрак касалликлари билан боғлиқ бўлган яллиғланиш маркерларига қарши курашида қатнашади.\nБундан ташқари, холин юрак саломатлигига ёрдам беришда, ақлий фаолиятни (шу жумладан хотира ва катталарда моторика тезлигини) кучайтиришда қатнашади. Янги тадқиқотлар холиннинг рационда етарли миқдорда бўлиши кўкрак саратони хавфини камайтириш қобилиятига эга эканлигини кўрсатмоқда.\nБаъзи жуда муҳим озуқавий моддалар (масалан, D витамини)дан фарқли равишда, холин танқислигини агар уни қаердан излаш кераклиги аниқ бўлса, тўлдириш жуда осон.\nХолиннинг энг яхши манбаи – тухум сариғи, унинг таркибида бу модданинг суткалик меъёрининг 35% и мавжуд. Шунингдек мол гўшти, лосось ва товуқ гўшти, брокколи, брюссель карами ва арахис ёғи ҳам холиннинг яхши манбалари ҳисобланади.


Халқаро Амнистия ташкилоти Беларус ва Ўзбекистон ҳукуматларини ўлим жазосини тўхтатишга даъват этмоқда\n4 октябр куни Халқаро Амнистия ташкилоти собиқ совет республикалари орасида ўлим жазосига оид янги ҳисоботини эълон қилди. Ҳужжатда фақат Беларус ва Ўзбекистон ўлим жазосини ҳозиргача қўллаётгани билдирилган. Ҳисоботда ёзилишича, бу икки мамлакатда суд тизими мустақил эмас, ҳибсга олинганлар ва маҳбуслар ҳуқуқ-тартибот органлари ходимлари томонидан калтакланади ва қийноқларга солинади. Марказий Осиёнинг Ўзбекистондан бошқа республикаларида ўлим жазоси бекор қилинган ёки унга мораторий эълон қилинган, яъни жазони ижро этиш тўхтатиб қўйилган. Халқаро Амнистия ҳисоботида қайд этилишича, инсон ҳуқуқлари бузилаётган Беларус ва Ўзбекистонда ўлимга ҳукм қилинган маҳбуслар жуда ёмон шароитда сақланади. Маҳбуслар очиқ ҳавога олиб чиқилмайди, уларга бериладиган озиқ-овқатлар халқаро талабларга жавоб бермайди. Халқаро Амнистия ташкилотига кўра, агар Беларус ва Ўзбекистон ўлим жазосига мораторий эълон қилса, Европа ва Марказий Осиё ўлим жазосидан ҳоли зонага айланади.\nХалқаро Амнистия ташкилотининг Марказий Осиё ва Кавказ бўйича мутахассиси, ҳисобот муаллифларидан бири Анна Сандер-Плассман Озодлик мухбири билан суҳбатда Беларус ва Ўзбекистон собиқ совет республикалари орасида ўлим жазосини бекор қилмаган ёки бу жазо ижросини тўхтатмаган сўнгги икки давлат бўлиб қолаётганини айтади:\n”Собиқ Совет Иттифоқи республикаларида ўлим жазосини бекор қилишга мойиллик борлигини кузатишимиз мумкин. Сўнгги йилларда кўплаб мамлакатлар бу жазодан воз кечди ва унга мораторий эълон қилди. Ҳозирда фақат Беларус ва Ўзбекистон маҳбусларни қатл этмоқда. Биз Европа ва Марказий Осиё яқин келажакда ўлим жазоси бекор қилинган ҳудудга айланиши мумкинлигини тушундик ва шу йўналишда ҳаракат қиляпмиз“ - дейди Халқаро Амнистия инсон ҳуқуқлари ташкилоти вакили.\nТашкилотнинг 4 октябрда чиқарган ҳисоботида ёзилишича, Беларус ва Ўзбекистонда жиноий ишларни кўриб чиқиш жараёнидаги камчиликлар ҳакамлар хато қилишларига йўл қўйишига сабаб бўлиши мумкин.\n“Ҳар икки мамлакатда қўлга олинганларни айбига иқрор қилдириш учун улар доимий равишда қийноқларга солиниши ва маҳкамалар адолатсиз тарзда бўлиб ўтаётгани тўғрисида Халқаро Амнистия ишончли далилларга эга” – дейилади ташкилот чиқарган ҳисоботда.\nЎзбекистондаги “Оналар ўлим жазоси ва қийноқларга қарши” ташкилоти фаоли Дилобар Худойберганова Озодлик мухбири билан суҳбатда Халқаро Амнистия ташкилоти ҳисоботида келтирилган фикрларга қўшилишини айтади:\n”Ўз тажрибам, ўзим кўрганларимдан келиб чиқиб шуни айтишим мумкинки, суд ноҳақ ҳукм чиқаради. Ўлим жазосига нисбатан бўлган ҳукмларнинг кўпи тергов вақтидаги тазйиқ остида олинган кўргазмалар, айнан мана шу кўргазмаларга асосланиб чиқарилади. Яъни, суд давомида жиноят исботланмаса ҳам айблов ҳулосасига асосланиб, шундай юзаки кўчирилиб, охирига бориб ҳукм ёзиб қўйилади холос “\n“Халқаро Амнистия ташкилоти ўлим жазоси дунё бўйлаб тақиқланишига даъват этади. Ўлим жазоси инсон ҳуқуқлари бузилишининг энг қуйи кўришинидир. Ўлим жазоси қўлланар экан, бегуноҳ одамлар ҳам қатл этилиши эҳтимоли доимо мавжуд бўлади” – дейилади ташкилотнинг сўнгги ҳисоботида.\nСовет Иттифоқи даврида ўлим жазосини бекор қилишга уч марта уриниш бўлган. Аммо ҳар гал бу жазо тарафдорларининг қўли баланд келган ва ўлим жазоси жиноят кодексида сақланиб қолган. Совет Иттифоқи парчаланиб кетганидан кейин ҳам ўлим жазоси кўпгина мустақил давлатлар, жумладан Ўзбекистон Жиноят кодексида қолдирилди. Лекин ҳозирда бу мамлакатларнинг аксари, ушбу амалиётдан воз кечмоқда. Ўзбекистон қонунларига кўра, фақат қасддан одам ўлдирганлик ва терроризмда айбланган шахсларгина ўлим жазосига ҳукм этилиши мумкин.\nХалқаро Амнистия вакилларига кўра, Ўзбекистон ҳукумати мамлакатда ҳар йили қанча одам қатл этилиши ҳақидаги статистик маълумотларни эълон қилмай. Дилобар Худойберганова бу фикрга қўшилишини айтади:\n”Ўлим жазоси шунақангги ёпиқ мавзуки, хаттоки бу ҳақда очиқ бир маълумот йўқ“\nХалқаро ташкилотлар Беларус ва Ўзбекистон ҳукуматларини ўлим жазосини бекор қилишга чақириб келаётганига қарамай, ҳозирча бу ҳеч қандай натижа бергани йўқ.\nХалқаро Амнистия ҳисоботида айтилишича, Ўзбекистон Инсон ҳуқуқлари Омбудсмени Сайёра Рашидова Ўзбекистон ҳукумати ўлим жазосини йўқ қилиш учун босқичма-босқич чора кўриш сиёсатини олиб бораётганини ташкилотга 1998 йилда маълум қилган. Лекин бу соҳадаги вазият ҳамон ўзгармаган.\nАнна Сандер-Плассман Озодлик радиосига ўз ташкилоти Беларус ва Ўзбекистон собиқ Совет Иттифоқининг бошқа республикаларидан ўрнак олишига умид қилаётганини айтади:\n”Беларус ва Ўзбекистон ҳукуматларининг ўлим жазосини бекор қилишга қаршилик қилиб келаётганини кўришимиз мумкин. Бу давлатлар ҳозиргача ўлим жазосига на мораторий эълон қилган ва на бу жазони бекор қилган. Бу икки давлат ҳукуматлари ўлим жазоси ижросини тўхтатиб қўйган бошқа собиқ совет республикаларидан ўрнак олишига умид қиламиз“ - дейди Анна Сандер-Плассман.


Аминоселмен – medu.uz – Дорилар ҳақида маълумотлар ўзбек тилида\nHome Йўриқномалар Аминоселмен\nПрепаратнинг савдо номи: Аминоселмен\nL-пролин – 1 г\nL-аланин – 2 г\nL-лейцин – 4,9 г\nаспарагин кислотаси – 2,5 г\nтироcин – 0,25 г\nL-глютамин кислотаси – 0,75 г\nL-аргинин гидрохлорид – 5 г\nL-лицинмоногидрохлориди – 4,3 г\nL-гистидин гидрохлориди – 2,5 г\nL-валин – 3,6 г\nL-треонин – 2,5 г\nL-цистеин – 0,1 г\nГлицин – 7,6 г\ncорбитол – 50 г\nнатрий гидросульфити – 0,5 г\nФармакотерапевтик гуруҳи: Плазма ўрнини босувчи ва перфузион эритмалар. Парентерал озиқлантириш учун препаратлар.\nПарентерал озуқлантириш учун эритма. Таркибига организм учун барча зарур бўлган алмашинмайдиган, шартли алмашинадиган (L-аргинин ва L-гистидин) ва алмашинадиган аминокислоталар организмда оқсилни тўлақонли синтези имкониятини таъминловчи нисбатда киради. Препаратда сақланувчи аминокислоталар асосан L- шаклда бўлади, бу уларни оқсил биосинтезида бевосита иштирокини таъминлайди. Сорбитол энергия манбаи сифатида хизмат қилади ва организмда инсулин иштирокисиз метаболизмга учрайди. Препаратнинг таркибига кирувчи электролитлар миқдори организмнинг меъёрдаги талабини қоплайди. Алмашинадиган ва ҳамма алмашинмайдиган аминокислоталарнинг оптимал нисбати яллиғланиш жараёнларини сусайтириш учун яхши шароитларни, зарарланган тўқималарни реператив регенерациясини, ҳаётий муҳим тизимларнинг функционал ҳолатини яхшилашни, шунингдек азотемия ва уремияни олдини олишни таъминлайди. Оқсил етишмовчилиги ва катаболизм билан кузатиладиган ҳолатларда аминокислоталар эритмасини парентерал қўллаш қоннинг нормал оқсилли таркибини тикланишига олиб келади. Аминоселмен гомеостазни сақлаб туради ва организмда ҳаттоки метаболик зўриқиш ҳолатида ҳам аминокислоталар мувозанатини бузмайди. Препарат клиник жиҳатдан яхши ўзлаштирилади.\nАминоселмен препаратининг биокираолишлиги 100% ни ташкил этади.\nПлазмадаги эркин аминокислоталарнинг концентрацияси сезиларли ўзгаришларга учрайди, бу ҳам алоҳида аминокислоталарга, ҳам уларнинг умумий концентрациясига тааллуқлидир.\nПрепарат юборилгандан сўнг аминокислоталар дарҳол оқсиллар синтези жараёнига ва организмнинг метаболик жараёнларга киришади. Аминокислоталарнинг протеин ёки бошқа биомолекулалар синтезида иштирок этмайдиган ортиқча миқдори тўпланмайди (ёғ кислоталари ва глюкозадан фарқли равишда), балки α-аминогуруҳни дезаминланиши йўли билан парчаланади, кейин метаболизмга учрайди ва мочевина ҳосил қилади. Охиргиси буйрак орқали чиқарилади. Аминокислоталарнинг озгина қисми (5%) ўзгармаган ҳолда чиқарилади. Сорбитол инсулинга боғлиқ бўлмаган углевод манбаидир. Натрий ацетати, калий ацетати, магний ацетати ва натрий гидрофосфати, эритмада катионлар ва анионларга диссоциация қилиб, гемостазни сақлаб туриш учун элемент ҳисобланиб, эритманинг гиперосмолярлилигини таъминлайди.\nэнтерал озиқлантиришнинг имкони бўлмаганда суюқлик ва электролитлар йўқотилганда, оқсилларни тўлдириш учун;\nтурли генезли оқсил танқислиги ҳолатларини (куйишлар, операциялар, қон йўқотишда) даволаш ва олдини олиш;\nгастроинтестинал касалликларнинг оғир ҳолатлари (ичак тутилиши, перитонит, мальабсорбция синдроми, ичак оқма яралари, ингичка ичакнинг яллиғланиш касалликлари, панкреатит);\nпарентерал озиқлантиришни талаб қилувчи бошқа ҳолатларда (хавфли ўсмалар, жарроҳлик аралашувларидан олдинги ва кейинги ҳолатларда) қўлланилади.\nПрепарат вена ичига томчилаб, бемор ҳолатини синчиклаб назорат қилиб турган ҳолатда, аста-секин юборилади. Аминоселмен препаратининг дозаси пациентнинг ёши, тана вазни ва бемор ҳолатининг оғирлигига қараб, ҳар бир пациент учун шахсий равишда танланади.\nАминоселмен катталарга қуйидаги ҳисобдан келиб чиқиб буюрилади: соатига 100-150 мг аминокислоталар/кг бемор тана вазни ҳисобида буюрилади, бу суткада 20-30 мл/кг га тўғри келади. Юбориш тезлиги: минутига 60 томчи, бу соатига 180 мл га тўғри келади. Максимал суткалик доза: 2 г аминокислоталар/кг (бу суткада 40 мл/кг га тўғри келади).\nЖигар ва буйрак етишмовчилигида дозалаш тартибига тузатиш киритиш талаб этилади: оқсилларга талаб суткада 0,8-1,1г/кг (суткада 16-22 мл/кг) ни ташкил этади.\nҚўллаш давомийлиги: энтерал ёки перорал озуқлантиришга тўлиқ ўтгунча давом этади.\nЮз бериши мумкин бўлган таъсирлар\nқон қуйилишлари, игна киритилаётганда венани шикастланиши оқибатида юзага келган бактериал ёки замбуруғли трамбофлебитлар;\nэшакеми, анафилактик реакциялар.\nкучли терлаш, кўнгил айниши, қусиш, эт увишиши (айниқса препаратни юқори тезликда юборилганда);\nфолатлар танқислиги (фолат кислотасини ҳар куни қабул қилиш зарур);\nжигар ферментлари фаоллигини ошиши;\nГемодинамикани ҳаёт учун хавфли бўлган нотурғунлиги (шок);\nоғир буйрак ва жигар етишмовчилиги;\nаминокислоталар алмашинувини бузилиши;\nБошқа дори воситалари билан номутаносиб (бошқа дори воситалари билан назоратсиз аралаштириш мумкин эмас).\nАргининни тиазидли диуретиклар ва аминофиллин билан бир вақтда юбориш қонда инсулин миқдорини оширади.\nАргининни спиронолактон билан бир вақтда қўлланганда оғир гиперкалиемия ривожланиши мумкин.\nЭстрогенлар ва перорал контрацептивлар Аминоселмен билан бир вақтда қўлланганда аргинин билан чақирилган ўсиш гормони даражаси ошишини кучайтиради, ва аргининга бўлган глюкагонли ва инсулинли жавобни пасайтиради. Инсулин аргинин чақириши мумкин бўлган гиперкалиемияга қаршилик қилади.\nПрепаратни юборишда аргинин натрий тиопентал билан номутаносиб эканлигини ҳисобга олиш лозим.\nЗардоб осмолярлиги юқори бўлганда эҳтиёткорлик билан қўллаш керак. Инъекцияни аста-секинлик билан юбориш лозим, чунки аминокислоталарни тез юбориш уларни организмдан ўзгармаган ҳолда тез чиқиб кетишига олиб келади ва уларни қўлланиши натижасидаги самара йўқолади.\nҚондаги сув-электролит мувозанатини, глюкозанинг қондаги миқдорини, кислота-ишқорий таркибни ва жигар ва буйрак фаолиятини назорат қилиш керак.\nТўлиқ парентерал озиқлантириш учун бир вақтда витаминлар ва микроэлементлар қўшиш зарур.\nПрепаратни аминокислоталарнинг катта миқдорини юборилиши жигар энцефалопатияси ривожланишини чақириши мумкин бўлган пациентларда; сепсисда; этиологияси ноаниқ бўлган гипертермияда; суюқликни қабул қилиш чекланган пациентларда, жумладан артериал гипертензияда; натрий тиопентал, спиронолактон, тиазидли диуретиклар, аминофиллин билан бир вақтда қўлланганда эҳтиёткорликка риоя қилиш лозим.\nАминокислоталарни сақловчи эритмаларни микробли ифлосланиш хавфи юқори бўлганлиги сабабли бошқа дори воситалари билан аралаштириш мумкин эмас.\nТранспорт воситалари ва потенциал хавфли механизмларни бошқариш қобилиятига таъсир этиш хусусияти\nПрепарат фақат стационар шароитларда қўлланилади.\nСимптомлари: препаратни катта дозаларда буюриш ёки жуда тез юбориш ацидоз, жигар ва буйрак фаолиятини бузилиши, юракнинг чап қоринчасини ўткир етишмовчилиги, ўпка шиши, гипераммониемия, гиперкалиемияга олиб келиши мумкин.\nДаволаш: препаратни юборишни тўхтатиш лозим. Симптоматик даволаш. Махсус антидот йўқ. Гиперкалиемияни бартараф этиш учун 10% ли глюкоза эритмасининг 200-500 мл ҳар 3-5 г глюкозага 1-3 ТБ инсулин қўшиб юборилади. Ҳаёт учун хавфли бўлган ҳолатларда диализ ўтказилиши лозим.\nПрепарат 250 мл ва 500 мл дан шиша флаконларда чиқарилади.\nФақат зарарланмаган флаконлардаги тиниқ эритмалар қўлланилсин.\nФлакон очилгандан сўнг препарат дарҳол қўлланилсин.


14 декабрь, 2018, 16:33 555\nТеглар:Фозил Мусаев | Япония | Ўзбекистон | Жубило Ивата\nФозил Мусаевнинг мусобақа олдидан фикрлари\nЎзбекистон миллий терма жамоасининг Туркиядаги йиғинига жалб қилинган Япониянинг "Жубило Ивата" клуби аъзоси Фозил Мусаев жароҳат, Купер қўлостидаги илк йиғин, бўлажак Осиё Кубоги ва у ердаги рақибларимиз ҳақида ЎФА Матбуот хизматига ўз фикрларини билдириб ўтди.\n- Жароҳатим туфайли узоқ муддат футбол ўйнай олмадим. Мураккаб тикланиш жараёнини бошдан кечирдим. Лекин бундай ҳолатлар ҳар бир футболчинингн қисматида бор. Эндиликда ҳаммаси ортда қолди. Ҳозирда ўзимни яхши ҳис қиляпман. Клубим таркибида сўнгги учта ўйинда қатнашдим. Иккитасида захирадан майдонга тушган бўлсам, битта ўйинни тўлиқ ўтказдим. Келажакка катта умидлар билан қараяпман.\nМиллий терма жамоамизда энг кучли чизиқ айнан мен тўп сурадиган ярим ҳимоя чизиғи. Бу чизиқда рақобат жуда кучли. Аммо мен рақобатдан чўчимайман. Рақобатнинг бўлгани яхши. Биринчи навбатда Ўзбекистон терма жамоаси учун бу фойдали. Қолаверса, футболчилар ҳам ўз устиларида кўпроқ ишлашларига тўғри келади.\nҲозирда бутун дунёда, шу жумладан, Осиёда ҳам барча терма жамоалар кучайишган. Аввалгидек, осонликча мағлуб этса бўладиган жамоалар қолмаган. Бирлашган Араб Амирликларидаги бўлажак Осиё Кубогига барча катта мақсадлар билан тайёргарлик кўряпти. Ғолиблик учун қаттиқ кураш кечади. Агар астойидил меҳнат қилиб, яхши тайёргарлик кўрсак, менинг фикримча, Осиё Кубогида муваффақият қозона оламиз. Бунинг учун бизда барча нарса бор. Фақат мураббийнинг ақлли тактикаларидан ташқари, футболчиларнинг ўзида ҳам иштиёқ юқори бўлиши керак. Футболчиларнинг ўзлари ҳам ғалаба учун борларини бериб ўйнашлари зарур. Акс ҳолда, мураббий қанчалик кучли бўлмасин, натижага эришиш қийин.\nОсиё Кубогидаги гуруҳимиз анча кучли. Япония бутун мусобақанинг фаворити ҳисобланади. Мен Япониядалигимда уларнинг тайёргарлик жараёнлари билан яқиндан танишдим. Айтиш керакки, ўз тарихларида 5-марта Осиё Кубогини қўлга киритишга астойидил ҳаракат қилишмоқда. Япония терма жамоаси бош мураббийининг интервьюсини ҳам кўрдим. Бутун фикру хаёли БААдаги мусобақада ғалаба қозонишга қаратилган. Шундай бўлса-да, биз уларга муносиб қаршилик кўрсата оламиз, деб ўйлайман. Агар биргаликда бир мақсад йўлида бирлашсак, албатта натижага эришамиз, - деди Фозил Мусаев.\nОсиё кубоги-2019. Гуруҳ босқичининг энг чиройли голи аниқланмоқда, улар орасида Ўзбекистон дарвозасига киритилгани ҳам бор


Kutubxona - Jan Pol Sartr. Mahbus (hikoya) / Kiril\nSiz shu sahifadasiz: Jan Pol Sartr. Mahbus (hikoya) / Kiril\nМуаллиф Жан Пол Сартр\nАсар номи Маҳбус (ҳикоя)\n- Жан Пол Сартр\nТаржимон Аҳмад Отабой\nЖан-Пол Сартр (1905-1980) умр бўйи инсонни, унинг ҳаёти моҳиятини, эрки ва қисматини ўйлади, таҳлил қилди, изланишларидан фалсафий теран, баъзан зиддиятли хулосалар чиқарди. Инсон эркига тажовуз қиладиган кучларга чексиз нафрат, ноҳақлик туфайли юз берадиган фожеаларни фош этиш, пировард натижада инсон эрки ва дахлсизлигини юксак гуманистик нуқтаи назардан ҳимоя қилиш – Сартр боқий оламининг етакчи ғояларидир.\nЭътиборингизга ҳавола этилаётган ҳикоясида ёзувчи ўлим жазосига ҳукм этилганларнинг қатлгача кечиришган кечинмалари, суд, ўлим, тақдир ва эркинлик борасидаги тушунчаларнинг маҳкумлар онгида касб этган моҳияти ҳаққоний тасвирланган. Кутилмаган якун эса муаллифнинг нафақат бадиий маҳоратини, балки энг оғир жазо — Инсонни Борлиқ билан боғлаб турувчи жамики ришталарини узиб юборишини, орада ўтиб бўлмас ғов пайдо қилишини кучли мантиқ билан далиллай олганини кўрсатади.\nБизни саройдай кенг ёп-ёруғ хонага итариб киритиб юборишди. Ёруғдан кўзлар қамашиб кетди, мен кўзларимни юмдим. Бир лаҳзадан сўнг назарим столга, стол ортида аллақандай қоғозларни варақлаб ўтирган фуқаро кийимидаги тўрт кимсага тушди. Бошқа маҳбуслар бир четда тўда бўлиб туришарди. Биз хонани оралаб ўтиб, уларга қўшилдик. Кўпчилигини мен танирдим, қолганлари, афтидан муҳожирлар эди. Олдда бошлари думалоқ, бир-бирига ўхшаб кетадиган икки нафар малла соч туришарди: франтсузлар бўлса керак, деб ўйладим. Бўйи паканароғи дам-бадам шимини юлқиб қўяди – асабийлашаётир.\nШу алфозда уч соатча турдик, силлам қуриб меровланиб қолдим, бошим ғувиллай бошлади. Бироқ хона иссиқ эди, бир неча кун совуқда қолганимизданми, ҳарқалай, бу ерда жон сақласа бўларди. Соқчилар маҳбусларни битта-битта столнинг олдига олиб келишди. Ўтирган ўша тўрт кимса улардан бирма-бир исм-шарифи ва касбини сўрайди. Бошқа нарса уларни деярли қизиқтирмайди чамаси, аммо гоҳи-гоҳида: «Ўқ-дори ўғирлаганларга қўшилганмидинг?» ёки «Учинчи куни эрталаб қаерда эдинг, нима қилдинг?» дея савол бериб қўяди. Жавобини эшитиб ҳам ўтирмайди ё ўзларини эшитмаганга олади, атрофга бепарво қараб қўяди-да, кейин ёзишга тушиб кетади. Томдан байналминал бригадага хизмат қилганинг ростми, деб сўрашади. Бўйин товлашнинг фойдаси йўқ - улар аллақачон Томнинг камзул чўнтагидан ҳужжатларини олиб қўйишган. Хуандан ҳеч нима сўрашмадиям, бироқ у исмини айтган ҳамоно тез-тез бир нималарни ёзишди.\n—Ўзларингга маълум, — деди Хуан, — менинг акам Хозе анархиячи. У ҳозир бу ерда йўқ. Мен сиёсат билан шуғулланмайман. Ҳеч қандай партияга аъзо эмасман.\nУлар чурқ этмай ёзишарди. Хуан жим туролмади.\n— Менинг гуноҳим йўқ. Бошқалар учун жавобгар бўлишни хоҳламайман.\nУнинг лаблари титрарди. Соқчи унингни ўчир, деб буюрди ва уни четга олиб чиқди. Менга гал келди.\n— Сизнинг исмингиз Пабло Иббиетами?\nКимса қоғозга қараб олиб сўради:\n— Рамон Грис қаерга яширинган?\n— Уни олтинчидан ўн тўққизинчигача сиз уйингизда яшириб ўтиргансиз.\n— Бекор гап.\nУлар бир нималарни ёзишди, кейин соқчилар мени хонадан олиб чиқишди. Даҳлизда Том билан Хуан икки қўриқчининг орасида туришарди. Қўриқчилар бизни олдиларига солиб ҳайдаб кетишди. Йўл-йўлакай Том уларнинг биридан сўради:\n— Хўш, буёғи нима бўлади энди?\n— Қайси маънода? – сўради соқчи.\n— Бу нимайди — сўроқми ёки суд?\n— Тушунарли. Хўш, энди нима бўларкан?\nҚўриқчи рўйхуш бермай жавоб қилди:\n— Ҳукмни сизларга камерада эълон қилишади.\nУларнинг камера дегани аслида касалхонанинг ертўласи эди. Ертўла гўрдан баттар совуқ, тўрт тарафидан изиллаб изғирин елиб туради. Туни билан тишларимиз шақиллаб чиқади, кундуз куни ҳам аҳвол зиғирча ўзгаргани йўқ. Бундан олдинги беш кунни мен черков биносининг картсерида ўтказдим. — Бир кишилик турмахонага ўхшайдиган бу жой ўрта асрдан қолган тошқопнинг ўзгинаси. Ҳибсга олинганлар ҳаддан ташқари кўплигидан уларни тўғри келган кавакка тиқишарди.\nМен ўшанда тош қазноқда ётганимдан афсусланмайман: у ерда, ҳарқалай, совуқ суякни қақшатадиган даражада эмасди, фақат бир ўзим ётардим, ёлғизлик эса силлани қуритади. Ертўлада эса менинг кам деганда, шерикларим бор. Тўғри, Хуан деярли оғзини очмайди: бояқиш, қаттиқ қўрқади, устига устак ҳали жуда ёш, ниманиям гапирарди. Томнинг, аксинча, жағи тинмайди, испанчага тўн кийдириб гапиради.\nЕртўлада курси ва яна тўртта ўриндиқ бор эди. Устимиздан қулфлашгач, келиб ўтирдик ва бир неча дақиқа сукут сақладик. Шундан сўнг Том гап бошлади:\n— Тамом, шўримиз қуриди.\n— Шундайга ўхшайди, — маъқулладим мен. — Бироқ манов гўдакка тегинишмас, ҳарқалай.\n— Акаси жангари бўлса бордир, бироқ у айбдор эмас-ку.\nМен Хуанга қарадим: назаримда у бизнинг гапимизни эшитмаётган эди.\nТом гапини давом эттирди:\n— Уларнинг Сарагосадаги ваҳшийликларидан хабаринг борми?\nОдамларни тош йўлга қатор қилиб ётқизишарканда, устидан юк машинасини ҳайдаб дазмоллашаркан. Марокашлик бир қочоқ гапириб берди. Бу билан ўқ-дорини иқтисод қилишаркан, дейди.\n— Ёқилғини-чи, бензинни ким иқтисод қиларкан?\nТом асабимни қўзғади: ахир, бу гапларни валдирашдан нима фойда.\n— Зобитлар бўлса бу пайт қўлларини чўнтакка тиқиб, оғизларида сигарета билан йўл четида баҳузур, бориб-келиб юрармиш. Қанийди, шўринг қурғурлар бир зумда жон бериб, қутула қолса. Қаёқда! Cоатлаб вой-додлаб ётишармиш. Марокашлик айтади, дастлаб оғриқнинг зўридан товушлари чиқмай қоларкан ҳатто.\n— Йўқ, бу ерда ундай қилишмайди, ишончим комил, — дедим мен, — бошқасини билмадиму бироқ ўқ-дори етарли.\nЕртўлага тўртта тирқишдан ва шифтнинг чап тарафидаги шундоқ осмон кўриниб турадиган думалоқ туйнукдан ёруғ тушиб туради. Олдин бу туйнукдан ертўлага кўмир ташланган. Дарвоқе, туйнукнинг тагида, ерда майда кўмир уюми бор. Афтидан, касалхонани иситиш учун олиб келинган. Уруш бошланиб қолиб, беморларни кўчиришган, кўмир эса жойида қолган. Туйнукни бекитишни, эҳтимол, ёддан чиқариб қўйишган, гоҳи-гоҳида тепадан ёмғир томчилаб турган. Туйқусдан Томнинг жазаваси қўзиди:\n— Минг лаънат! – тўнғиллади у. — Аъзойи баданим қақшаяпти. Шу етмай турганди ўзи!\nУ ўрнидан туриб сакрай бошлади. Сакраганида кўйлагининг ёқаси очилиб, оппоқ сержун кўкраги кўриниб кетарди. Кейин энкайиб, қўлларига таянди ва оёқларини тепага кўтариб, қайчи қила бошлади: мен унинг бўлиқ думбалари диркиллаганини кўрдим. Сирасини айтганда, Том миқтидан келган, этли эди. Беихтиёр бу сергўшт момиқ баданга ўқ ва милтиқ найзалари, худди ёғни кесаётган пичоқдай, осонгина тешиб-ёриб киришини кўз олдимга келтирдим. Агар Тош озғин бўлганида, эҳтимол, на қўл ва на оёғим борлигини сезардим. Ора-сира бир нимамни ўғирлатиб қўйгандай атрофга олазарак қарайман, камзулимни излаб тимирскиланаман ва шунда уни қайтариб беришмагани тағин ёдимга тушади. Уларнинг бу қилиғидан хафа бўлдим. Бизнинг кийим-кечагимизни шилиб олишди ва беморлар авжи саратонда кийиб юрадиган қалин иштонлар беришди. Том ўрнидан туриб, рўпарамизга келиб ўтириб олди.\n— Қалай, баданинг қизидими?\n— Йўғ-а, жин урсин. Нафасим тиқилиб қолди.\nСоат саккизлар атрофида камерага комендант билан икки нафар аскар кириб келди. Комендантнинг қўлида рўйхат бор эди. У қўриқчилардан сўради:\n— Буларнинг исм-шарифлари нимайди?\nҚўриқчи жавоб қилди:\n— Стейнбок, Иббиета, Мирбал.\nКомендант кўзойнагини қўндириб, рўйхатга қаради.\n— Стейнбок... Стейнбок... А-ҳа, мана. Сиз отишга ҳукм этилгансиз. Ҳукм эртага эрталаб ижро этилади.\nУ яна бир бор рўйхатга қаради:\n— Анови иккаласи ҳам.\n— Мумкинмас, — минғирлади Хуан. —Бу хато.\nКомендант унга ажабланиб қаради:\n— Хуан Мирбал.\n— Ҳаммаси тўғри, отув!\n— Ахир, мен ҳеч нима қилганим йўқ-ку, — тирғалди Хуан.\nКомендант елкасини қисиб қўйди ва биз томонга бурилди:\n— Сизлар баскмисизлар?\nКомендантнинг кайфи қочди.\n— Менга бу ерда учта баск ўтирибди, дейишганди-ку. Нима, менинг уларни қидиришдан бўлак ишим йўқми. Сизларга, албатта, руҳонийнинг кераги йўқдир?\n— Ҳозир олдингизга табиб келади, у белгиялик. Эрталабгача бирга бўлади сизлар билан, — деди комендант ва ҳарбийчасига хайр-хўшлашиб чиқиб кетди.\n— Хўш, мен нима дегандим, — деди Том. — Олижаноблик қилишибди.\n— Ҳақиқатдан, — дедим мен. — бироқ болани... нега?... Аблаҳлар!\nБу гапни мен адолат туйғусидан келиб чиқиб айтгандим, аслида эса кўнглимда бу йигитчага нисбатан зиғирча меҳр йўқ эди. Унинг юзи сип-силлиқ эди, ўлим ваҳмидан башараси таниб бўлмас даражада ўзгариб кетди. Уч кун бурун у бошқача, мўртгина бир ўсмир эди – бундай болалар ёқимтой бўлишади, бироқ энди у тўкилиб-тугаб бораётган эски харобага ўхшаб қолган, назаримда тирик қўйиб юборишган тақдирда ҳам умрининг охиригача шундай хароб аҳволда қоларди. Умуман, болакайни аяшгани маъқул эди, бироқ шафқат туйғуси баттар нафратимни қўзғади, боз устига, йигитчани жиним суймасди.\nХуан бошқа оғиз очмади, ранг-рўйи бўздай оқариб кетди: қўллари, юзи кўкарди. Бақрайган шокосадай кўзларини ерга қадаб олди. Том кўнгилчан эди, боланинг қўлидан олиб, раҳмдиллик қилмоқчи бўлди, бироқ у жон-жаҳди билан силтанди, юзи буришиб кетди.\n— Тинч қўй уни, — дедим Томга. — Кўрмаяпсанми, ҳозир у портлайди.\nТом гапимга истамайроқ қулоқ солди: унинг болакайни эркалагиси келаётганди — бу билан ўз қисматини унутишга уринарди. Иккаласи ҳам менинг ғазабимни алангалатди. Олдинлари мен ўлим ҳақида ҳеч ўйламаганман — бунга сабаб бўлмаган, бироқ энди ўзимни ажал кутиб турганини ўйлашдан бошқа иш қолмаган эди.\n— Менга қара, — сўради Том, – сен улардан бирортасини гумдон қилганмисан ҳеч?\nМен гапирмадим. Том августнинг бошидан бери олтитасини қандай отиб ўлдирганини таърифлай кетди. У бошимизга тушиб турган кўргуликни хаёлига келтирмас ва буни истамаётганини ҳам мен жуда аниқ сезиб турардим. Қолаверса, қандай фожеа рўй берганини ўзим ҳам ҳали чуқур англаб етмагандим, бироқ жон таслим қилаётиб азоб чекишимни ўйлардим, чўғдай ўқлар ёмғири баданимни тешиб кетаётганини ҳис қилардим. Аммо бунинг юз беражак фожеага ҳеч қандай боғлиқ жойи йўқ эди. Ҳаяжонланмасам ҳам бўларди: фожеанинг моҳиятига етиш учун вақт сероб – олдинда бутун бир оқшом турибди. Том кутилмаганда жимиб қолди. Мен кўз қирим билан қарадим ва унинг ҳам ранг-рўйи бўзарганини кўрдим. У афтодаҳол қиёфада эди ва миямда: «Ана, бошланяпти!» деган фикр ярқ этди.\nШом қуйилиб келарди, тирқишлардаги, туйнукдаги нур хира тортиб қолди. Туйнукдан юлдузларга кўзим тушди: тун совуқ, осмон очиқ эди.\nЭшик очилиб, ертўлага икки қўриқчи кирди. Уларнинг ортидан оқ сариқдан келган белгияча ҳарбий кийимда бир киши кирди. У бизлар билан саломлашиб, шундай деди:\n—Мен табибман. Ҳозирги қайғули вазиятда сизлар билан бирга бўламан.\nУнинг овози ёқимли, зиёлиларга хос эди. Мен ундан сўрадим:\n—Мен сизнинг хизматингиздаман. Қўлимдан келадиган ҳамма нарсани қилишга тайёрман, шояд, сўнгги соатларингизни бироз бўлса-да енгиллатишга кўмаклашсам.\n—Нега атай бизнинг олдимизга келдингиз? Госпиталда беморлар кўп-ку.\n— Мени шу ерга жўнатишди, — деди у мужмал жавоб қилиб ва шу нафасдаёқ шошиб қўшиб қўйди: — Чекасизларми? Менда сигарета бор, ҳатто сигара ҳам.\nУ бизларга инглиз сигареталарини ва гаванна сигараларини чўзди, биз рад этдик. Мен унга синчиклаб қарадим, у бесаранжон бўла бошлади. Шунда унга айтдим:\n—Сиз бу ерга раҳм-шавқат кўрсатай деб келганингиз йўқ, тўғрими. Сизни танидим. Мени қўлга олишган куни казарма ҳовлисида кўргандим сизни. Фалангчилар билан бирга эдингиз.\nМен унга юрагимни буткул тўкиб-солмоқчи эдим, бироқ ҳайронман, нимадир бунга монелик қилди: туйқусдан белгиялик мени қизиқтирмай қўйганди. Авваллари мен бировга ёпишсам, тутган жойимни осонликча қўйиб юбормасдим. Айни чоғда ўз-ўзидан гапиришга иштиёқ йўқолди. Мен елкамни қисиб, кўзларимни олиб қочдим. Бир неча дақиқадан сўнг бошимни кўтардим ва белгиялик мени қизиқувчанлик билан кузатаётганини пайқадим. Қўриқчилар ўтириб олишди. Бесўнақай Педро зерикканидан нима қиларини билмайди, ора-сира ухлаб қолмаслик учун, бошини силкиб қўяди.\n—Чироқ келтирайми? – кутилмаганда сўради Педро.\nБелгиялик бош ирғаб розилик билдирди ва мен бу доно ҳам товуқмиялардан бўлса керак, деб ўйладим, бироқ барибир у жоҳилга ўхшамасди. Совуқ кўк кўзларига қараб туриб, ҳарқалай, у ақли ноқисларни даволаса ажабмас, деган фикрга бордим. Педро бир зумда керосин чироқ кўтариб келди ва уни ўриндиқнинг четига қўйди. Чироқ хира ёритарди, аммо бу зим-зиё қоронғудан кўра тузукроқ эди. Чунки биз ҳалигача зулматда ўтиргандик. Мен шипдаги чироқдан тушган ёруғ доирага узоқ тикилдим. Афсунлангандай термулиб қолдим. Туйқусдан ҳаммаси кўздан йўқолди, ёруғ доира сўнди. Мен ҳушимга келиб, гўё елкамдан оғир юк босаётгандай титраб кетдим. Йўқ, бу қўрқув эмас, ўлим ҳақидаги машъум хаёл ҳам эмас. Бу туйғунинг номи йўқ эди. Ёноқларим ловуллаб ёнар, бошим оғриқдан зирқирарди.\nМен совуқдан жунжикдим, шерикларимга қарадим. Том кафтлари билан юзини бекитиб ўтирарди, мен унинг оппоқ семиз ўмганини кўрдим. Кичкина Хуаннинг аҳволи баттар ёмонлашган эди: унинг оғзи ярми очиқ, бурун катаклари пирпирарди. Белгиялик унинг ёнига борди ва елкасига қўлини қўйди: афтидан, у болакайга далда бермоқчи эди, бироқ унинг кўзлари ҳамон совуқ боқарди. Хуан қилт этмади. Белгиялик унинг билагини учта бармоғи орасига олиб сиқиб ушлади, умидсизлиги юзидан билиниб турса-да, у бироз ортга, менга орқасини ўгирмоқчи бўлиб тисланди. Мен бўйимни чўзиб қараб, унинг чўнтагидан соатни олганини ва қўлини қўйиб юбормай, соатга тикилиб турганини кўрдим. Кейин у орқароққа четланди, Хуаннинг қўли шалвираб тушди. Белгиялик деворга суянди, бироз туриб нимадир ёдига тушгандай шошилиб ён дафтарчасини чиқарди-да ёза бошлади. «Қанжиқ! – дедим ичимда қоним қайнаб. — Менинг томирларимниям бир ушлаб кўрсин-чи, башарасини бузиб ташлайман!» У менга яқинлашмади, бироқ бошимни кўтарганимда кўзларим кўзига тушди. Мен тик қараб туравердим. Қандайдир синиқ овоз билан у менга деди:\n—Сезмаяпсизми, бу ер совуқ?\nҲақиқатан ҳам у совқотаётганди: юзи кўкариб кетган.\n—Йўқ, мен совқотаётганим йўқ, — дедим.\nБироқ у мендан совуқ нигоҳини узмади. Шу лаҳзада мен гап нимадалигини пайқадим. Қўлим билан юзимни силадим: юзимни чиппа тер босган эди. Яхлаб ётган бу ертўлада, қишнинг қаҳратон палласида, тағин тўрт томондан изғирин изиллаб турган бир пайтда вужудимдан тер қуйилиб оқарди. Сочларимни ушлаб кўрдим: жиққа ҳўл. Эгнимдаги кўйлагимни сиқса бўларди, у баданимга ёпишиб кетганди. Қарийб бир соатдан бери мени тер босаётган экан, мен эса буни сезмабман. Ҳайвон — белгиялик буни кўриб турган. У юзимдан реза-реза тер томчилаётганини кузатган ва: мана, қўрқувнинг аломати, ўлим даҳшатининг оқибати, деб ўйлаган бўлиши мумкин. У ўзини баркамол инсондай ҳис этган ва озод одам қатори шунчаки совқотаётганидан ғурурланган. Ўрнимдан туриб унинг тумшуғига мушт туширгим келди. Бироқ ўрнимдан турган дамда вужудимни чулғаган номус ва ғазаб туйғуси қаёққадир йўқолди, мен буткул ҳафсаласизлик билан ўриндиққа чўкдим. Чўнтагимдан дастрўмолни олиб бўйнимни артиб, шу билан қаноатланган бўлдим. Энди сочларимдан тер оқаётганини сездим, бу ёқимсиз ҳол эди. Шундан сўнг артинмай қўя қолдим: дастрўмолча жиққа ҳўл бўлиб қолган, тер эса қуйилиб келарди. Орқаларимга оққан тердан шимим ўриндиққа ёпишиб қолди.\nШунда туйқусдан кичкина Хуан гапириб қолди:\n— Сиз табибмисиз?\n— Ҳа, — деди белгиялик.\n— Айтинг-чи... бу... ўшанда қаттиқ оғрийдими... узоқ давом этадими?\n— Қайси бу... ўшанда... Йўқ, жуда тез ўтиб кетади, — деди белгиялик меҳрибон оҳангда. Кўринишидан у пул тўлаган беморни тинчлантираётган докторга ўхшарди.\n— Мен эшитган эдимки... менга айтишганди... баъзан... биринчи\nмарта отишганда... чиқмайди деб.\nБелгиялик бош чайқади:\n— Агарда биринчи марта отганда ўқлар дарҳол ўлдирадиган аъзоларга тегмаса шундай бўлади.\n— Унда милтиқларни яна ўқлашиб, қайта мўлжалга олишадими? — У овозини бироз пасайтириб, хириллаган товушда қўшиб қўйди: — Бунинг учун вақт керак-да, а?\nХуанни жисмоний оғриқнинг азоби қўрқувга соларди: унинг ёшида бу табиий, албатта. Мен эса бу ҳақда ўйламасдим, баданимдан қуйилаётган тер ҳам оғриқ азобидан қўрққанимдан эмас. Мен ўрнимдан туриб кўмир уюми томон юрдим. Том сесканди ва менга қаҳрланиб қаради: оёғимдаги бошмоқларимнинг ғичирлаши унинг ғашини келтирди. Наҳотки менинг юзим ҳам шундай оқариб кетган бўлса, деб ўйладим.\nОсмон чиройли эди, мен ўтирган бурчакка ёруғ тушмасди. Бироқ энди ҳаммаси бошқача: бурун черковнинг картсерида ўтирганимда хоҳлаган пайтда осмоннинг бир парчасини кўра олардим ва бу ҳар сафар хаёлимда турли хотираларни уйғотарди. Тонг маҳали, осмон ёрқин зангори ва тубсиз бўлиб кўринган чоғлар Атлантика қирғоқларидаги чўмиладиган жойларни тасаввур қилардим. Чошгоҳда, қуёш тик тепага келганда Севил қаҳвахонаси хотирамда жонланар, у ерда мен мансанил ҳўплаб, анчоус ва зайтун меваларидан тамадди қилган эдим. Тушдан сўнг, устимга кўланка тушганди, улкан стадионнинг тенг ярмини қоплаган қуюқ соя кўз олдимга келар, одатда майдоннинг қолган ярмини қуёш нури чўлғаб ётарди; шу зайл — кафтдек осмон парчасига термулиб, ернигина кўришга маҳкумлигим менга алам қиларди. Бироқ ҳозир мен осмонга лоқайд қарардим: осмон парчаси хотирамни мутлақо безовта қилмасди. Бу ҳолат ўзимга маъқул туюларди. Жойимга қайтиб, Томнинг ёнига келиб ўтирдим. Жим ўтирдик.\nБироздан сўнг у синиқ овозда гапира бошлади. У гапирмай туролмасди: товушини чиқариб гапиргандагина ўзининг тириклигига ишонч ҳосил қиларди. Афтидан, тескари қараб ўтирган бўлса-да, менга гапирди чоғи. У менинг башарамга қарашга чўчирди, юзимни тер босган, рангу қутим ўчган, тупроқдай: энди биз бир-биримизга жуда ўхшардик, биримиз бошқамизни ойнадагидай аниқ акс эттирардик. У белгияликка — тирик одамга қаради.\n—Буни тушунишга сенинг қурбинг етадими? – сўради у. — Меники етмайди.\nМен ҳам синиқ овозда гапира бошладим ва унга ўхшаб белгияликка қарадим.\n—Ҳадемай бошимизга тушадиган кўргуликни. Ҳечам ақлимга сиғдиролмаяпман — нима бўларкан.\nМен Томдан ғалати ҳид анқиётганини сездим. Афтидан, ҳидларни одатдагидан кўра ўткирроқ сеза бошлагандим. Унга заҳарханда қилдим:\n—Куюнма, ҳадемай тушуниб оласан.\nБироқ у ўша зайлда давом этди:\n—Йўқ, бу ақлга сиғмайди. Мен охиригача туриб беришни хоҳлайман, бироқ мен... жуда бўлмаганда билишим керак... Демак, шундай... бироздан кейин бизни ҳовлига олиб чиқишади. Бу ифлослар рўпарамизда саф тортишади. Сенинг-ча, улар нечта бўлиши мумкин?\n—Билмайман, бешта бўлар, балки саккизта. Бундан кўпмас.\n—Майли, саккизта бўла қолсин. Уларга: «Нишонга олинг!» деб қичқиришади. Мен ўзимга ўқталган саккизта милтиқни кўриб турибман. Деворга суянмоқчи бўламан, кифтимни деворга тирайман, жон-жаҳдим билан қапишиб олишга уринаман, худди тушда — босинқирагандай девор мени итаради. Буларнинг барини мен кўз олдимга келтираяпман. Билсайдинг, қанчалар аниқ тасаввур қилаётганимни!\n—Биламан, — дедим.—Мен ҳам сенчалик тасаввур қила оламан.\n—Ҳарқалай, жуда қаттиқ оғриса керак. Ахир, улар башарамизнинг абжағини чиқариб ташлаш учун тўғри кўзимизга, оғзимизга отишади,—унинг овози аламли тус олди.—Мен танамдаги яраларни ҳис этаяпман, бир соатдан бери бошим, бўйним зирқираб оғрияпти. Бу одатдаги оғриқ эмас, ундан баттар: бу эрта тонгда мен ҳис этадиган оғриқ. Хўш, ундан кейин нима бўлади?\nТомнинг нима демоқчи бўлаётганини жуда яхши англаб турардим, бироқ унинг буни пайқаб қолишини истамасдим. Аъзойи баданимда у айтаётган оғриқни ҳис этдим, оғриқ майда яра-чақалардай, чандиқдай бутун танамга ёйилган эди. Мен бунга кўниколмадим, бироқ Томга ўхшаб жиддий аҳамият ҳам бериб ўтирмадим.\n—Ундан кейинми? — қаҳрим қўзиб сўрадим. —Ундан кейин сени қурт-қумурсқалар ейди.\nБу гапларимдан сўнг у ўзига-ўзи гапира бошлади, бироқ белгияликдан кўзини узмади. Белгияликнинг гўё қулоғи том битган, ҳеч нимани эшитмаётганга ўхшарди. Унинг бу ердалиги сабабини мен тушунардим: бизнинг ўй-хаёлларимиз белгияликни қизиқтирмасди, у бизнинг ҳали ҳаёт барқ уриб турган, бироқ ўлим талвасасига тушган танамизни назорат қилиш учун келганди.\n—Худди тушингда босинқирагандай, — давом этди Том. —Бир нимани ўйламоқчи бўласан, хаёлинг ҳам жойида, фикрлай бошлайсан, яна бир дақиқадан сўнг тубига етадигандайсан, бироқ кейин ҳаммаси қаёққадир ғойиб бўлади, йўқолади. Ўзимга ўзим: «Кейин-чи? Кейин ҳеч нима қолмайди», дейман. Бироқ бунинг нималигини мен тушунмайман. Гоҳо шундай туюладики, мен қарийб ҳаммасига тушуниб етдим... бироқ шу лаҳзада бари барбод бўлади, оғриқ, ўқлар... милтиқларнинг қаторасига отаётгани кўз олдимга келади. Мен материалистман, қасам ичишим мумкин, менга ишон, ақлим жойида, бироқ ҳушимни сира йиғиб ололмаяпман. Кўзимга ўзимнинг жонсиз жасадим кўринаяпти, бу унча қийин эмас, аммо кўриб турган Менман, мурдага қараб турган кўзлар ҳам Менинг кўзларим. Энди ўзимни ҳеч нимани кўрмаётганимга, эшитмаётганимга ишонтирмоқчи бўлаяпман, ҳаёт эса давом этаверади. Бироқ бизлар бемалол фикрлаш учун яратилмаганмиз. Биласанми, бир неча оқшом киприк қоқмай тонгларни оттирганман, ниманидир кутганман. Бироқ эрта тонгда бизни кутаётган кўргулик, Пабло, буткул бошқа нарса. У орқадан келаётир, унга қарши туришнинг ҳеч бир иложи йўқ.\n—Ўчир, — дедим мен унга.—Балки олдингга руҳонийни чақириш керакдир?\nУ жим бўлди... Орадан бироз ўтгач, Том менинг қўлимдан ушлаб, чет термулиб турган кўйи деди:\n—Пабло, мен ўзимдан ўзим сўрайман... ҳар дақиқада ўзимдан сўрайман: наҳотки биз изсиз йўқ бўлиб кетсак?\nМен қўлимни тортиб олдим ва унинг юзига қараб:\n—Оёғингнинг остига қарасанг-чи, чўчқа, — дедим.\nУнинг оёқлари тагида кўлмак пайдо бўлган, иштонидан томчилар томчилаб турарди.\n—Бу нима? – дея минғирлади у ҳушини йўқотиб.\n—Иштонингни ҳўллаб қўйибсан, — дедим мен.\n—Ёлғон! — қичқирди у. —Ёлғон! Мен ҳеч нимани сезмаяпман.\nЮзида мунофиқона ҳамдардлик билан белгиялик бизга яқинлашди.\n—Ўзингизни ёмон ҳис этаяпсизми?\nТом жавоб қилмади. Белгиялик чурқ этмай кўлмакка қараб турарди. —Билмайман нега бундай бўлганини. —Томнинг овози қаҳрли тус олди. —Бироқ мен қўрқмайман. Қасам ичиб айтаман, қўрқмайман!\nБелгиялик гапирмади. Том ўрнидан туриб, чоптиргани бурчакка қараб кетди. Қайтиб келиб, тугмаларини қадаб, яна курсига чўкди ва шундан сўнг қайта оғзини очмади. Белгиялик ўзининг ёзув-чизувларига киришди.\nБир маҳал туйқусдан белгияликнинг миясига ғалати фикр келди шекилли:\n— Дўстларим, — деди у. —Мен ўзимга шундай бир вазифани олмоқчиман, агар ҳарбий маҳкама қарши бўлмаса, албатта. Сизга ўзингиз қадрлайдиган одамларга бир неча сўз айтиш учун имкон бермоқчиман...\n—Менинг ҳеч кимим йўқ.\nМен индамадим. Том бир дақиқа кутиб турди-да, кейин қизиқсиниб сўради:\n—Сен Кончага бирор гап айтиб қолишни истамайсанми?\nБундай гапларга бардошим етмасди. Бироқ ўзимдан бошқа ҳеч кимни айбдор ҳам қилолмасдим: мен кеча Томга, айтмаслигим керак эди-ю, аммо Конча ҳақида гапиргандим. Мен Конча билан бир йил турдим. Кеча у билан беш дақиқа учрашиш учун қўлимни чопиб ташлашларигаям рози эдим. Томга Конча ҳақда гапирганимнинг сабаби ҳам шу: бу туйғуни тиядиган куч менда йўқ эди. Ҳозир эса уни ҳатто қучоқлашга ҳам хоҳишим йўқ: мен ўзимнинг танамдан жирканардим, чунки баданим туссиз-кулранг, шилимшиқ бўлиб қолган. Ўлимим ҳақида эшитиб Конча йиғлайди, бир неча ой ҳаётдан безиб юради. Мен барибир ўлишим керак бўлган одамман. Унинг чиройли, майин кўзларини эсладим: у менга қараганида вужудимга нимадир қуюларди. Бироқ энди бундай бўлмайди, тамом: энди қарагани билан нигоҳи менгача етиб келмайди. Мен ёлғизман энди.\nБелгиялик чўнтагидан соатини чиқариб қаради:\n— Уч ярим, — деди у.\nҚанжиқ, атай айтди буни! Том ўтирган жойида қалқиб тушди — биз алаҳсиб вақтнинг ўтаётганини унутган эдик, тун қора пардаси билан бизни чалғитган эди, мен оқшом қачондан бошланганини эслай олмадим.\nКичкина Хуан товуш чиқара бошлади. У қўлларини сермаб, қичқирди:\n—Мен ўлишни хоҳламайман, ўлишни хоҳламайман!\nУ қўлларини олдинга чўзганча ертўлани айланиб югурди ва юзтубан йиқилиб ётган жойида фарёд чека бошлади. Том хира тортиб қолган кўзлари билан унга қаради: Хуанни юпатишга унинг хоҳиши йўқлиги шундоқ сезилиб турарди. Бунинг ҳожати ҳам йўқ: болакай биздан кўра кўпроқ шовқин солаётган бўлса-да, бироқ биз чекаётган ғам-алам уникидан кам эмас эди. У худди жон талвасасига тушган беморга ўхшарди. Биз эса ундан-да баттар аҳволда эдик.\nУ йиғларди, мен унинг ўзига ачинаётганини кўриб турардим, бироқ бу дамда у ўлим ҳақида ўйламасди. Мен ҳам йиғлаб юборай дедим, ўзимнинг уволлигимдан кўнглим бузилди. Бироқ шу пайт бошқа бир ҳолат юз берди: мен болакайга қарадим, унинг силкинаётган озғин елкаларига кўзим тушди ва юрагимда ғайриинсоний туйғу бош кўтарди — мен на ўзимга ва бошқа бировга шафқат қилмайдиган ҳолатда эдим. Ўзимга ўзим: сен мардларча ўлишинг керак, дедим.\nТом ўрнидан қўзғалди, у шипдаги туйнукнинг шундоқ тагида, ёришиб келаётган осмонга қараб турарди. Мен эса ичимда: мардларча ўлиш керак, мардларча, дея таъкидлар, бошқа ҳеч нимани ўйламасдим. Бироқ белгиялик соатни эслатганидан бери вақтнинг тез ўтаётганини ҳис этдим. Том гапирганда ҳали қоронғи эди:\n—Эшитаяпсанми? – деди у.\nҲовлидан оёқ товушлари эшитилди.\n—Бало борми уларга қоронғида сандирақлаб! Ахир, бизларни қоронғида чиқариб отишмаса керак-ку.\nБир дақиқадан сўнг жимлик чўкди. Мен Томга:\n—Ёришяпти, — дедим.\nПедро жунжикиб ўрнидан турди ва орқасига ўгирилиб:\n—Итдай совқотдим, — деди.\nЕртўлани ғира-шира ёруғлик қоплади. Қулоғимизга узоқдан ўқ товушлари эшитилди.\n—Бошланаяпти, — дедим Томга. —Чамамда, улар буни орқа тарафдаги ҳовлида қилишяпти.\nТом белгияликдан сигарет сўради. Мен ўзимни тийдим: чекиш ҳам, ичиш ҳам кўнгилга сиғмасди. Шу дақиқадан бошлаб улар тинимсиз отишди.\n—Тушундингми? – деди Том.\nУ яна нимадир демоқчи бўлди, бироқ айтмади, эшикка қаради. Эшик очилиб, тўрт нафар аскар билан лейтенант кириб келди. Том қўлидаги сигаретни тушириб юборди.\nТом жавоб бермади. Педро у ўтирган тарафга имо қилди.\n—Ана у, курсида ўтирган.\n—Турилсин! — бақирди лейтенант.\nХуан қилт этмади. Икки аскар уни қўлтиғидан олиб, турғазиб қўйди. Бироқ қўйиб юборишлари билан Хуан қулаб тушди. Аскарлар саросималаниб қолишди.\n—Бундайларни энди кўраётганим йўқ, — деди лейтенант. —Кўтариб боришга тўғри келади, ҳечқиси йўқ, ҳаммаси рисоладагидай бўлади.\nУ бурилиб Томга буюрди:\nТом икки нафар аскар қуршовида ташқарига чиқди. Қолган икки аскар Хуанни қўлтиғидан олиб уларнинг ортидан чиқишди. Хуаннинг ҳуши ўзида эди, кўзлари шокосадай, ёноқларидан кўз ёшлари оқиб турарди. Мен эшикка қараб қадам ташлагандим, лейтенант тўхтатди:\n—Кутишингизга тўғри келади. Бироздан сўнг келишади сиз учун.\nШундай деб у ҳам чиқди. Унинг ортидан белгиялик ва икки соқчи чиқишди. Бир ўзим қолдим. Нималар бўлаётганини тушунолмасдим, менга қолса, улар ҳаммасини тезроқ ҳал қилиб қўя қолишгани тузук эди. Милтиқнинг қарсиллаган товуши эшитилиб турар, оралиқдаги танаффус жуда қисқа эди. Уввос солиб бақиргим, сочларимни юлгим келарди. Бироқ тишимни тишимга босиб, қўлларимни чўнтакларимга тиқдим: бардош қилиш керак. Бир соатдан кейин мени олиб чиқиш учун келишди ва биринчи қаватдаги кичкина хонага бошлаб боришди, бу ердан сигарет ҳиди анқир, хона ичи дим, нафасим буғилиб қолаёзди. Хонада икки нафар зобит оромкурсиларда ястаниб, чекиб ўтиришарди, тиззаларида ёйилган қоғозлар бор эди.\n— Сенинг исм-шарифинг Иббиетами?\nМени сўроқ қилаётгани семиз, пакана зобит эди. Унинг кўзлари ойнак тагидан менга қаттиқ тикилиб турарди.\n—Яқинроқ кел, — деди у.\nМен яқинроқ бордим. У ўрнидан турди ва менга кўзини тешиб юборгудай қадаб, шунақа қарадики, бу қараши билан мени гўё дўзах азобига гирифтор қилмоқчидай эди. Кейин у қўлимни қайира бошлади. Бу билан менга азоб бермоқчи эмас, балки шунчаки кўнглини ёзмоқчи: ўзининг ҳукмдорлардан эканини ҳис этгиси келарди. У юзини юзимга яққин олиб келди, димоғимга оғзидан анқиётган сассиқ ҳид урилди. Бу бир даққиқача давом этди ва мен ўзимни кулгидан зўрға тийиб қолдим. Ҳадемай ўладиган одамни чўчитиш учун бу кифоя қилмасди, унинг кўрсатган ҳунари анчайин ночор ҳаракат эди. Кейин у кўкрагимдан итариб юборди ва бориб жойига ўтирди.\n—Ё сен отиласан ёки у. Агар унинг қаердалигини айтсанг тирик қоласан.\nБу кимсалар ҳам бўйинларидаги бўйинбоғу, оёқларида ялтироқ этиклари билан бир куни ажалга рўпара келишлари аниқ. Тўғри, мендан кейин, бироқ орадан кўп ўтмай шундай бўлади. Улар қўлларидаги қоғозларга ёзилган аллақандай исмларга белги қўяр, одамлар ортидан тозидай қувар, уларни тутиб қамар ёки отиб ташларди. Испаниянинг келажаги ва бошқа кўп нарсалар ҳақида уларнинг ўзларининг қарашлари бор эди. Аҳмоқона фаолликлари, елиб-югуришлари эса менинг ғашимни келтирарди ва кулгили туюларди: ақлдан озган бу телбанома нусхаларнинг ўрнида бўлишни ҳечам хоҳламасдим.\nПакана бақалоқ мендан кўзини узмасди, бот-бот этигининг қўнжига қамчи билан уриб қўярди. Бу қилиғи билан ўзининг йиртқич ҳайвончалик бераҳм эканини бошқаларга уқтириб қўймоқчи бўларди.\n—Гриснинг ҳозир қаердалигини билмайман, — жавоб қилдим мен, —еҳтимол Мадриддадир.\nБошқа бир зобит керишиб қўлини кўтарди. Бу эринчоқ ҳаракат ҳам ҳисоб-китобли эди.\nМен уларнинг зимдан тайёрлашган ўйинларини жуда яхши сезиб турардим ва бундай ўйинлардан ҳузурланадиганларнинг борлигидан ҳайратга тушардим.\n—Ўйлаб кўришинг учун чорак соат муҳлат берамиз, — деди у, — ечинадиган хонага олиб чиқинглар уни, ўн беш дақиқадан кейин олиб киринглар. Агар тихирлик қилса, жойида отиб ташланглар.\nБу қанжиқлар нима қилишаётганини яхши билишарди: тун бўйи мени куттиришди, кейин ертўлада бир соат ёлғиз сақлашди, Хуан билан Томни отиб ташлагунча кутдим, энди эса мени ечинадиган хонага қамаб қўйишмоқчи—улар бу ўйинни кеча ўйлаб топишган. Асаби дош беролмайди, синади деб ўйлашган. Бироқ улар янглишади. Демак, улар мени Грис яширинган жойни билади, деб ишонишаётир. Грис шаҳардан тўрт километр наридаги амакиваччаларининг уйига яширинган. Уни сотиб қўймаслигимга ишончим комил, фақат қийноққа солиб азоблашмаса бўлгани (афтидан, улар бу ҳақда ўйлаб ҳам кўришмаган). Булар бари менга кундай равшан, қолаверса, мен ҳаммасидан совиб бўлдим. Бироқ айни дамда мен нега ўзимни бундай тутаётганимни билгим келарди: нега мен бошқача бўлолмаяпман, деб ўйладим. Нега итдай ўлиб кетишим керак, нима учун энди Рамон Грисни сотмаслигим керак? Хўш, нега? Ахир, мен Рамонни ҳурмат қилмай қўйдим-ку. Унга ҳурматим, биродарлик туйғуларим ўша оқшом барҳам топган эди-ку: Кончага муҳаббатим яшашга иштиёқим — бари ўша оқшом тугаб битди-ку! Тўғри, шунгача мен Гриссни доим қадрлаб келганман, у мард одам эди. Не бўлса-да унинг учун қурбон бўлишни бўйнимга олган эдим: унинг ҳаёти мен учун ўзимникидан азизроқ эди, аслида, ҳар қандай ҳаётнинг, тирикликнинг сариқ чақалик қадри йўқ. Ахир, одамни деворга тираб қўйиб юз-кўзига ўқ ёғдиришса, отиб ўлдиришса — бу мен бўламанми ё Роман Грисми ёки бошқа бировми — тирикликда маъни қолмайди: ҳаммаси аҳамиятини буткул йўқотди. Аммо мен ҳозир тирикман, Роман Грисни сотиб жонимни сақлаб қолсам бўлади, бироқ буни қилмаяпман. Эшакларча қайсарлигим ўзимга қизиқ туюларди. «Шу қадар аҳмоқ бўламан-ми!», деб ўйладим. Бу ўйдан, ҳатто, кайфиятим озроқ кўтарилди ҳам. Кейин улар мени ўша тор хонага бошлаб боришди. Оёқларимнинг орасидан каламуш югуриб ўтди, буям менга қизиқ туюлди. Мен соқчилардан бирига ўгирилиб:\n—Қара, каламуш, — дедим.\nСоқчи жавоб қилмади. Унинг башараси тунд, чамамда бўлаётган воқеаларни у ўта жиддий қабул қилаётган эди. Хохолаб кулгим келди, ўзимни тутдим: агар бир кулишга тушсам ўзимни тўхтатолмайман, деб қўрқдим. Соқчининг мўйлови бор эди. Мен унга:\n—Мўйловингни қириб ташла, тентак, — дедим.\nТирик одамнинг бетини тук босгани менга кулгили туюлди. Соқчи ҳафсаласизлик билан кетимга бир тепди, мен жим бўлдим.\n—Хўш, — деди бақалоқ. — Ўйлаб кўрдингми?\nМен унга камёб ҳашаротга қарагандай сохта қизиқувчанлик билан қарадим ва:\n—Ҳа, мен унинг қаердалигини биламан, — дедим. —Грис қабристонга яширинган. Бирор лаҳаднинг ичида ёки қоровулнинг уйчасида бўлиши керак.\nКел, охирида буларни бир лақиллатай, дедим-да. Ҳовлиқиб милтиқларини кўтариб бақириб-чақиришларини, тўрт тарафга чопқилашларини кўриб маза қилгим келди. Чиндан ҳам улар ўтирган жойларидан учиб туришди.\n—Кеттик! Молис, лейтенант Лопесдан ўн беш киши олинг!\n—Агар алдамаётган бўлсанг, — деди бақалоқ, — мен ваъдамда тураман. Бироқ бизни лақиллатган бўлсанг, билиб қўй, соғ қолмайсан.\nУ чиқиб кетди. Мен соқчилар қуршовида ўтирган жойимда қолдим. Ора-сира кулиб қўяман: уларнинг қабристонда изғишиб, тўрт тарафга аланглаб чопқилаб юришгани кўз олдимдан ўтади. Ҳарқалай жуда ақлли иш қилдим, деб ўйладим. Қабр тошларини кўтариб, лаҳадларнинг ичига қараб оввора-ю сарсон бўлишаётганини тасаввур қилиб ҳузурландим. Орадан бир ярим соатча вақт ўтди, бақалоқ қайтиб келди. Энди мени отиб ташлашга буйруқ берса керак, деб ўйладим. Қолганлар, афтидан, қабристонда қолишганди. Бироқ зобит менга тикилиб қаради. Башарасидан аҳмоқ бўлганини англатадиган аломатлар сезилмади.\n—Уни катта ҳовлига олиб чиқинглар, ўша жойдагиларга қўшинглар, — деди у. — Жангдан сўнг унинг тақдирини трибуна ҳал қилади.\nМен унинг гапларини яхши англолмадим. Ундан сўрадим:\n—Нима, мени отишмайдими?\n—Умуман олганда, ҳозир отишмайди. Қолаверса, бу энди менинг вазифамга кирмайди.\nНима бўлаётганига ақлим етмасди.\n—Нега энди? – дедим ҳайрон бўлиб.\nУ гапирмади, елкаларини учирди, холос. Аскарлар мени олиб чиқиб кетишди. Катта ҳовлида юз чоқли маҳбус: қариялар, болалар тўдалашиб туришарди. Нима бўлаётганига ақлим етмай, ҳовли ўртасидаги гулзор атрофида санқий бошладим. Чошгоҳда бизни ошхонага олиб киришди. Икки-уч киши мен билан гаплашмоқчи бўлди. Афтидан, бизлар таниш эдик, бироқ мен орага гап қўшмадим: қаерданман, нималар бўляпти—тушунолмаётгандим. Кечқурун ҳовлига яна бир тўда маҳбусларни ҳайдаб киритишди. Улар орасида новвой Гарсиани танидим. У мени кўриб қичқирди:\n— Омадинг бор сенинг. Тирик кўраман деб ўйламагандим.\n— Улар мени отувга ҳукм қилишди, — дедим мен, — кейин бу фикрдан қайтишди. Нега бундай қилишди, билмайман.\n— Мени соат иккида ушлашди, — деди Гариас.\nГариас сиёсат билан шуғулланмасди.\n—Ҳеч тушунолмайман, — деди Гариас, —улар ўзларига ўхшаб фикр юритмайдиганларнинг ҳаммасини тутишаяпти.\nУ овозини пасайтириб:\n—Грисни қўлга туширишди, — деди.\nМен сесканиб кетдим.\n—Бугун эрталаб. Ўзи аҳмоқлик қилди-да. Чоршанба куни жаҳл устида укаси билан уришиб қолиб, унинг уйидан чиқиб кетди. Яширинишга ёрдам берадиган сонмингта эди, бироқ у ҳеч кимга зиёним тегмасин, деди чамаси. Менга: «Ибиетанинг уйига яширинсам бўларди, бироқ уни ҳибсга олишибди, қабристонга бекинаман», деди.\n—Ҳа. Аҳмоқлик қилди. Бугун эрталаб улар қабристонни босишди. У қоровулнинг уйчасида экан, ўраб олишди. Грис қаршилик кўрсатишга уринди, бироқ улар Грисни отиб ўлдиришди.\nКўз олдим қоронғулашиб юз тубан йиқилдим. Овозим борича шунақа қаҳ-қаҳ уриб тўхтовсиз кулардимки, кўзларимдан ёш тирқирарди.\n"http://www.kutubxona.com/wiki/index.php?title=Jan_Pol_Sartr._Mahbus_(hikoya)_/_Kiril&oldid=14198" dan olindi


БЮДЖЕТ МАБЛАҒЛАРИ — ҚАТЪИЙ НАЗОРАТ ОСТИДА - Ўзбекистон овози газетаси\nБЮДЖЕТ МАБЛАҒЛАРИ — ҚАТЪИЙ НАЗОРАТ ОСТИДА\nБюджет ташкилотларининг бюджет интизомига риоя этиши устидан назорат қилиш Ўзбекистон Республикаси Ҳисоб палатаси ва Молия вазирлиги зиммасига юкланган. Мазкур тузилмалар ушбу вазифаларни амалга ошириш мақсадида ҳар йили тасдиқланадиган ҳамкорликдаги ишлар режаси асосида бюджет интизомини текширишга доир тадбирлар ўтказади.\nҲисоб палатаси ва Молия вазирлигининг Назорат-тафтиш бош бошқармаси 2013 йилнинг тўққиз ойида республика ҳамда маҳаллий бюджетлардан маблағ билан таъминланадиган бир юз етмишдан ортиқ объектни биргаликда режали текширувдан ўтказди.\nЎн тўртта олимпия захиралари коллежида ўтказилган текширувлар натижасида харид қилинадиган истеъмол товарлари нархи ошириб кўрсатилгани, иш ҳақи асоссиз тўлангани ва бошқа молиявий ҳуқуқбузарлик ҳолатлари аниқланди.\nЧирчиқ олимпия захиралари коллежида кундалик озиқ-овқат маҳсулотларини бериш бўйича белгиланган нормаларга риоя этмаслик оқибатида озиқ-овқат маҳсулотлари сотиб олиш учун 238,3 миллион сўм, Урганч олимпия захиралари коллежида эса 129,8 миллион сўм ортиқча сарфланишига йўл қўйилган.\nЎн тўртта олимпия захиралари коллежида ўтказилган жами текширувлар бўйича давлат бюджетига 2,2 миллиард сўм зарар етказилгани аниқланди ва бугунги кунда етказилган зарар тўлиқ ҳажмда ундирилди.\nНаманган ва Сурхондарё вилоятлари маҳаллий бюджети ижроси бўйича ўтказилган назорат-таҳлил ишлари натижаларига кўра, қиймати 0,9 миллиард сўмлик солиқ ва бошқа мажбурий тўловлар қўшимча ҳисобланган.\nБундан ташқари, ушбу вилоятларда амалга оширилган назорат-таҳлил ишлари натижасида ижтимоий объектлар қуришда 514,0 миллион сўм, инфратузилма объектларини барпо этишда 669,0 миллион сўм ва қурилишда 3,3 миллиард сўм ноқонуний ўзлаштирилган ҳолатлар аниқланди.\nМасалан, Сурхондарё вилояти Узун туманида «Махсус қурилиш таъмин бутлаш» масъулияти чекланган жамияти пудрат ташкилоти томонидан 360 ўқувчига мўлжалланган ва 150 ўринли ётоқхонага эга хизмат соҳаси касб-ҳунар коллежини қуришда ишлар ҳажми 67,7 миллион сўмга ошириб кўрсатилган. Шу билан бирга, «Жанубгазмахсусмонтаж» унитар корхонаси пудрат ташкилоти Наманган вилояти Косонсой туманида «Обод» сув чиқариш иншоотини қуришда қурилиш материаллари нархи, механизмлар ва қурувчиларнинг бир соатлик иш қиймати ошириб кўрсатилгани сабабли 244,4 миллион сўм ортиқча олинган. Наманган вилояти Поп, Чуст ва Чортоқ туманларининг қишлоқ жойларида уй-жой қуришда ишлар ҳажми 155,6 миллион сўмга ва сифатсиз бажарилган ишлар ҳажми 14,6 миллион сўмга ошириб ёзилгани аниқланди.\nЎқув муассасаларини малакали кадрлар билан таъминлаш масаласи ўрганилганда эса 227 нафар ўқитувчи сохта диплом асосида ишлаётгани, 117 нафар ўқитувчи ўз ихтисослиги бўйича ўқитмаётгани аниқ бўлди.\nНаманган вилоятининг Поп ва Косонсой туманларидаги таълим муассасаларида сохта диплом асосида ишлаётган 105 нафар ўқитувчига 963,1 миллион сўм, Сурхондарё вилоятида 25 нафар ўқитувчига 300,7 миллион сўм иш ҳақи тўланган. Томди туманидаги 21-мактаб-интернатда сохта диплом асосида ишлаган бошланғич синф ўқитувчиси Т.Елмуротовага кейинги икки йил давомида 13,0 миллион сўм, рус тили ўқитувчиси Л.Бозоровага 12,1 миллион сўм тўланган.\nҚишлоқ ва сув хўжалиги вазирлиги тизимини текшириш давомида қурилиш ишлари ҳажми, шунингдек, материаллар ва ишлатилган электр энергияси нархи ошириб кўрсатилгани маълум бўлди.\nМисол учун, «Фарғона шаҳридаги Марғилонсой каналини реконструкция қилиш» объектида бир квадрат метр металл тўсиқ нархи 28,4 минг сўмга асоссиз равишда ошириб кўрсатилгани оқибатида объектнинг бошланғич қиймати 527,5 миллион сўмга кўпайган. Тошкент шаҳридаги Анҳор каналини реконструкция қилишда нархлар оширилиши натижасида «Паркентсувқурилиш» очиқ акциядорлик жамияти пудрат ташкилоти томонидан 77,2 миллион сўм ортиқча олинган.\nБугунги кунда қонунбузарлардан 1,8 миллиард сўмдан ортиқ маблағ ундирилди.\nБюджет маблағларидан ноқонуний фойдаланиш ва уларни ўзлаштириш билан боғлиқ аниқланган барча ҳолатлар бўйича текширув материаллари қонунчиликка мувофиқ чора кўриш учун ҳуқуқни муҳофаза қилиш органларига топширилди.\nБюджетдан маблағ билан таъминланадиган корхона, ташкилот ва идоралар раҳбарлари ҳамда молия ходимлари бюджет маблағларидан нотўғри ва мақсадсиз фойдаланилган ҳар бир ҳолат учун қонунга мувофиқ жавоб беришга тўғри келишини эсдан чиқармаслиги даркор.\nЎзбекистон Республикаси Молия вазирлигининг Назорат-тафтиш бош бошқармаси


Обама ва Путин аразларни унутиб, муносабатларни яхшилашга келишишган - BBC News O'zbek\nОбама ва Путин аразларни унутиб, муносабатларни яхшилашга келишишган\nImage caption Америка президентининг Путинни ғалабаси билан узоқ вақт табрикламагани турли фикрларга сабаб бўлган\nАмерика президенти Барак Обама жума куни Владимир Путинга қўнғироқ қилиб, уни Россияда бўлиб ўтган президентлик сайловларида ғолиб чиққани билан қутлаган.\nБош вазирнинг ташқи ишлар бўйича ёрдамчиси Юрий Ушаковга кўра, " телефон орқали суҳбат норасмий тарзда ўтган ва 20 дақиқача давом этган".\nЖаноб Обама "Россия билан ҳамкорликда ишлашга тайёр" эканлигини билдирган.\nЎз ўрнида Владимир Путин табрик учун миннатдорчилик билдирган, Россия ва Американинг ҳамкорлиги дунёда хавфсизликни таъминлаш, "айниқса ҳозирги қалтис вазият"ни ҳисобга олганда жуда муҳимлигини таъкидлаган.\nОбама ва Путин яқин орада Америка-Россия саммитини ўтказишга мойилликларини билдиришган.\nСайловолди даврида бир-бирларига нисбатан айтилган танқидий гаплар Россия-Американинг кейинги алоқаларига таъсир қилмаслиги кераклиги айтилган, аразларни унутиб, муносабатларни яхшилашга келишилган.\nОлдинроқ Америка президентининг Путинни ғалабаси билан узоқ вақт табрикламагани турли фикрларга сабаб бўлган эди.\nРоссияда президентлик сайловлари 4 мартда бўлиб ўтган, 7 мартда Россия Марказий сайлов қўмитаси Путинни президент қилиб сайланганини расман эълон қилган эди.\nАмерика бош котиби Хиллари Клинтон Вашингтон "Россия президентлик сайловларининг ғолиби Владимир Путин билан ҳамкорликда ишлашга тайёр" эканлигини билдирган, унинг бу мурожаати россиялик ҳуқуқ ҳимоячиларининг эътирозига сабаб бўлган.\nШу билан бирга Клинтон хоним сайлов жараёнида юз бергани айтилган қонунбузарликларни аниқлаштиришга чақирган, 5 мартда сайлов натижаларига қарши чиққан тинч намойиш қатнашчиларининг ҳибсга олинганидан хавотирини билдирган.


Ретро. 12 йил аввал Осиё Кубогининг чорак финалида Ўзбекистон Саудияга ҳакамлар сабаб енгилганди\nЛионель МессиМаксим ШацкихЎзбекистон миллий жамоаси\nҲакамларнинг ноҳақликларидан ҳеч бир футболчи кафолатланмаган. Ҳатто дунёнинг энг зўр икки футболчисидан бири бўлган Лионель Месси ҳам. Америка Кубоги ярим финалида Аргентина Бразилияга мағлуб бўлди. Ўша ўйиндан кейин Месси бу мусобақа Бразилия чемпион бўлиши учун ташкиллаштирилганини, ҳакамлар Аргентинанинг финалга чиқишини истамаганини айтди. 3-ўрин учун ўйинда эса Мессини очиқчасига адолатсизлик қилиб майдондан четлатишди.\nҲакамларнинг бундай қарорларидан фақат Месси жабрланмаган. Ўзбек футбол мухлислари ҳакамликдан жабр кўриш нима эканини жуда яхши билишади. Бугун 7 июль. Бундан роппа-роса 12 йил аввал Таиландда Осиё Кубоги мусобақаси бошланганди. 5 та мамлакатда ўтган ўша мусобақанинг чорак финалида Ўзбекистон бўлажак финалчи Саудия Арабистони билан тўқнаш келганди...\nАраб жамоаларига ҳакамларнинг ёрдам бериши ўша вақтлар айниқса авж олганди. Гуруҳ босқичини мазмунли ўтказган ўзбекистонлик футболчилар чорак финалда Саудияга 1:2 ҳисобида мағлуб бўлишади. Ҳакам Максим Шацкихнинг тоза голини ўйиндан ташқари ҳолат деб инобатга олмаганди. Аслида эса у вазиятда офсайд ҳақида гап-сўз бўлиши мумкин эмасди.\nХуллас ҳакамларнинг ғайриоддий хатоси навбатдаги марта Ўзбекистон миллий жамоасининг оёғидан чалганди. Ўша йили Рауф Инилеев Осиёнинг энг яхши мураббийи бўлгани эса жамоанинг қанчалик чиройли ўйин кўрсатганига берилган баҳо десак бўлади. Қуйида Gettyimages Саудия - Ўзбекистон ўйинидан тайёрлаган фотогалереяни эътиборингизга ҳавола қиламиз.\nТепа қатор чапдан ўнгга: Ислом Иномов, Темур Копадзе, Азиз Ҳайдаров, Хайрулла Каримов, Анвар Ғофуров, Алексей Николаев;\nПастки қатор чапдан ўнгга: Сервер Жепаров, Виталий Денисов, Азиз Ибрагимов, Игнатий Нестеров, Максим Шацких;\nМаксим Шацкихнинг тоза урган голи инобатга олинмач футболчилар ҳакамга эътироз билдиришмоқда


Бир кунда 7 киши ис газидан заҳарланди\nДобавлено: 08.11.2018, 16:31\nЖорий йилнинг 7 ноябрь куни ис газидан 7 киши заҳарланди, деб хабар бермоқда ИИВ Жамоатчилик ва ОАВ билан алоқалар бошқармаси.\nҚайд қилинишича, Тошкент туманнинг “Ойдинҳаёт” МФЙда яшовчи К.И. (исмли аёл)нинг уйи ертўласига ўрнатилган “Нефит” русумли иситиш печи мўрисидан сизиб чиққан ис газидан ўзи ва бирга яшовчи қизи, 2 нафар набираси ва меҳмонда бўлган қариндоши заҳарланиб касалхонага ётқизилган.\nИИВ баёнотига кўра, ҳодиса бўйича суриштирув ишлари олиб борилмоқда.\nШунингдек, Фарғона вилоятининг Сўх туманидаги “Себзор” МФЙда яшовчи Ҳ.М. уйида иситиш печига кўмир ёқиб назоратсиз қолдириши сабаб ўзи ва бирга яшовчи турмуш ўртоғи М.М.лар кўмир исидан заҳарланиб касалхонага ётқизилганлар.\nБу ерда ҳам суриштирув ишлари олиб борилмоқда.


Адлия вазирлигида Ўзбекистон Ислом академияси давлат рўйхатидан ўтказилди\nЖараён 16 January 2018 16:54 272\nШавкат Мирзиёевнинг 2017 йил 15 декабрдаги 3433-сон қарорига асосан ташкил этилган Ўзбекистон Ислом академияси Адлия вазирлигида давлат рўйхатидан ўтказилди. Бу тўғрисида Адлия вазирлиги ахборот хизмати ўзининг facebookдаги саҳифаси орқали маълум қилмоқда.\nАкадемия Ўзбекистон мусулмонлари идораси муассислигидаги диний ва дунёвий таълим берувчи нодавлат таълим ва илмий-тадқиқот муассасаси ҳисобланади.\nТаълим муассасасининг асосий мақсадлари:\n· Республикада фаолият олиб бораётган олий ва ўрта махсус диний таълим муассасаларини юқори малакали илмий кадрлар билан таъминлаш;\n· Тайёрланаётган мутахассисларнинг илмий ва касбий салоҳиятини ошириш;\n· Қуръоншунослик, тафсир ва фиҳ, ҳадисшунослик, калом илми йўналишлари бўйича магистрларни, етук илмий ва илмий-педагог кадрларни тайёрлаш.\nАкадемия Ўзбекистондан етишиб чиққан буюк аллома ва мутафаккирларнинг бой илмий меросини, ислом дини ривожига улкан ҳисса қўшган жаҳон алломаларининг асарларини ўрганиш, илмий-тадқиқот ишларини олиб бориш, дин ниқоби остида ҳаракат қилаётган турли экстремистик оқим ва йўналишларнинг бузғунчи ғояларига қарши илмий раддиялар тайёрлаш ва бошқа бир қатор муҳим вазифалар билан ҳам шуғулланади.


Қўшработдаги фермер хўжаликларининг ерларини оптималлаштириш пайтида қандай «ўйинлар» кузатилмоқда?\nҚўшработдаги фермер хўжаликларининг ерларини оптималлаштириш пайтида...\n26.01.2018 04:30 0 626\nЕр давлатники, шунинг учун унга эгалик ҳуқуқини бериш фақат давлат органларига юклатилган. Эндиликда ерга эгалик қилиш, уни тасарруф этишда тендер амалиёти қўлланиб, ер энг муносиб номзодларга ижарага берилмоқда.\nЕр ҳақиқий эгасини топса, ҳар бир қаричидан катта даромад олинади. Шукур Давиров ана шундай инсонлардан бири. У ўтган асрнинг 60-йилларида, айни навқирон йигитлик чоғида Мирзачўлни ўзлаштиришда қатнашиб, катта тажриба тўплади. Ер билан тиллашиш, уни боғ-роғга айлантириш ҳадисини олди. 1980-йилларда она қишлоғи Юқорисаройга қайтиб келди. Тўғриси, бу ерда ҳам ўзлаштиришга муҳтож жойлар, боғ ва токзорларга айлантиришга муносиб қир-адирлар оз эмас. Шукур ака йигитлик куч-қувватимни ўз она қишлоғимни боғу бўстонга айлантиришга бахш этаман деб ўйлади. Тинимсиз меҳнат қилиб, ер ўзлаштирди, тўрт чақирим наридаги Хўжабулоқдан ариқ қазиб сув олиб келди. Минг тупдан зиёд мевали дарахт кўчати, бир неча юз туп ток қаламчалари ўтқазди. Мана, ҳозир бу ерлар улкан боғ ва узумзорга айланган.\nЯқинда Шукур ака яна бир ишга қўл урди: Ўртачўл деган жойдан қаровсиз ётган ерни ўзлаштириб, янги боғ барпо этмоқчи бўлди. Артезиан қудуқ қазди, бироқ 180 метр чуқурликдан ҳам сув чиқмади.\nСаксон ёшни қоралаётган бўлса-да, ҳали ҳам вужудидан йигитлик ғайрати аримаган, замонавий боғ яратиш иштиёқида ёнаётган отахонни гапга солиб сўрайман:\n— Шунча режаларингиз бор экан, нега ҳокимиятдан ўзингизга мос, боғ яратишга лойиқ майдон сўрамаяпсиз? Бундай ташаббус ҳамма жойда қўллаб-қувватланади-ку?\n— Э, нимасини айтасиз? — дейди у норози бир оҳангда.\nОтахоннинг оғриқ нуқтасига тегиб кетдим шекилли, ҳозиргина табассум ёғилиб турган чеҳраси бирдан тундлашди.\n— Бизда ҳамма ер эгалланган. Бир қарич ҳам ортиқча ер қолмаган...\nОтахоннинг бу гапи мени масаланинг ичига чуқурроқ киришга ундади. Ахир мамлакатимизда ҳар йили йирик фермер хўжаликларини оптималлаштириш тадбирлари ўтказилмоқда. Улардан ер майдонларининг маълум бир қисми захирага олиниб, танлов асосида ишбилармонларга берилаяпти. Бинобарин, Қўшработ туманида ҳам шундай бўлиши аниқ. Хўш, захирага олинган ерлар кимларга насиб этмоқда? Мазкур саволга жавоб қидириб туманда сўнгги йилларда ўтказилган танлов ҳужжатлари билан танишдим.\n2015 йил. «Зармитан» ширкат хўжалиги ҳудудидаги «Зафар» фермер хўжалигидан 200 гектар ғалла майдони захирага олинган ва тендерга қўйилган. Унда «Зармитан унумдор замин» фермер хўжалиги ғолиб топилиб, ер унинг тасарруфига берилган. Бир қарашда ҳаммаси қонунийдек. Лекин коса тагида нимкоса деганларидек, тендерда ғолиб деб топилган «Зармитан унумдор замин» фермер хўжалигининг таъсисчиси Зариф Акмалович Нурматов ерни захирага топширган «Зафар» фермер хўжалиги таъсисчиси Акмал Нурматович Усмоновнинг ўғли эканини ҳамма ҳам билавермайди. Жумладан, тендер комиссиянинг аъзолари ҳам бундан воқиф бўлганми ёки йўқ, бизга қоронғи.\nАйнан шунга ўхшаш ҳолат «Некбой Элшод» фермер хўжалиги(Абдували Сирожевич Пардаев)нинг теварагида ҳам амалга оширилган. Фермер хўжалигидан захирага олинган ер ўғли (Элшод Абдувалиевич Сирожев) номидаги «Элшод даласи» фермер хўжалигига ўтказилган. Бошқача айтганда, қўйнидан тўкилса қўнжига қабилида ер отадан болага ўтган, холос. Ваҳоланки, тендер танловларини ўтказиш юзасидан Самарқанд вилояти ҳокими имзолаган йўриқномада захирага олинган ерларнинг танлов асосида отадан болага ўтказилиши қатъий тақиқланган. Аммо вилоят ҳокими кўрсатмасини бажармасликка туман тендер комиссиясининг қандай ҳадди сиғди?\nАфсуски, тумандаги барча ҳудудларда айнан шундай ёки бошқа кўринишда ўйинлар содир бўлмоқда. Масалан, «Жўрақул Қамбар» фермер хўжалиги тасарруфида минг гектар ер ястаниб ётибди. Шундан 500 гектари фермерга расман хатлаб берилган, 500 гектарига эса у норасмий эгалик қилмоқда. Шунча ернинг 350 гектарига шартнома асосида ғалла экилади, холос. Қолган қисми негадир эътибордан четда, халққа наф келтирмайди. Мутасаддиларнинг айтишича, бу ерлар захирага олиниб танловга қўйилгану, лекин талабгор чиқмаган. Бу гапга ишонишни ҳам, ишонмасликни ҳам билмайсан киши. Чунки ер оламан, фермерлик қиламан деган одам камми ҳозир?\nҲар ҳолда бу ерлар ҳам бўш қолаётгани йўқ: нўхат ва шунга ўхшаш сердаромад экинлар экилмоқда. Бироқ олинган фойда давлатга эмас, фермернинг ҳамёнига тушмоқда. Буни мутасадди раҳбарлар кўриб-билиб турса-да, негадир индамайди. Ҳолбуки, бу ерлар захирага олиниб, танловга қўйилгани ҳақида овоза қилинганда Шукур ота Давиров сингари ерга талабгор, ерни эъзозлайдиган уста боғбонлар бизда «бир қарич ҳам ортиқча ер қолмаган» деб ноумид юрмасди.


ЎзА - “Чингиз Айтматов феномени” номли китоб нашрдан чиқди\n“Чингиз Айтматов феномени” номли китоб нашрдан чиқди\n12 декабрь – ХХ асрнинг машҳур ёзувчиси, буюк адиб ва жамоат арбоби Чингиз Айтматов таваллуд топган кун. Ушбу қутлуғ сана арафасида академик Акмал Саидовнинг “Чингиз Айтматов феномени” номли китоби нашрдан чиқди. Китоб “Muharrir nashriyoti” томонидан рус тилида чоп этилди.\nУшбу асарда мумтоз адибнинг ижодий мероси ва дипломатик фаолияти ҳақида сўз боради. Муаллиф Чингиз Айтматов асарларидан хабардорлиги, шунингдек, кўп йиллар давомида Тошкент ва Москва, Париж ва Брюссель шаҳарларида ёзувчи билан шахсан бўлиб ўтган суҳбатлари асосида туғилган бой таассуротлари ва фикр-мулоҳазаларини қоғозга туширган.\nЎзбекистон Республикаси Президенти Шавкат Мирзиёевнинг 2018 йил 2 апрелда қабул қилинган “Буюк адиб ва жамоат арбоби Чингиз Айтматов таваллудининг 90 йиллигини кенг нишонлаш тўғрисида”ги қарори ёзувчининг шахси, унинг ижодий мероси билан бир қаторда, қардош қирғиз халқига ҳам бўлган чуқур ҳурматнинг ўзига хос намунаси бўлди.\nУшбу қарордан илҳомланиб, юртимиз қаламкашлари машҳур ёзувчи ижоди, ижтимоий-сиёсий фаолияти ҳақида турли асарлар яратишмоқда. А.Саидовнинг янги китоби бу ижодий жараённинг узвий давомидир.\nЧингиз Айтматов бутун туркий мамлакатлар, жумладан, ўзбек халқи учун ҳам азиз ва қадрли сиймо эди. Адиб минтақамиз тинчлиги ва осойишталиги, унинг келажаги ва равнақи, халқларимиз ўртасида дўстлик ва ҳамжиҳатликни мустаҳкамлаш, уларни турли зиддият ва қарама қаршиликлардан асраш йўлида фидокорона фаолият олиб борди.\nЧингиз Айтматовнинг деярли барча асарлари ўзбек тилига таржима қилинган ва нашр этилган. Таржимонларимиз Асил Рашидов, Иброҳим Ғафуров, Суюн Қораев атоқли адабиётшуносларимиз ва мунаққидларимиздан Озод Шарафиддинов, Бахтиёр Назаров, Одил Ёқубов, Паризод Мирзааҳмедова, Аҳмаджон Мелибоев, файласуфлар Қўчқор Хоназаров, Омонулла Файзуллаев ва бошқалар ёзувчи ижодини чуқур таҳлил этишган.\nИжодкор адолат ва ҳақиқат куйчиси сифатида халқларимизнинг шаъни ва обрў-эътиборини катта минбарлардан туриб мардона ҳимоя қилганлиги билан ҳам юракларимиздан жой олган. Унинг адабиёт ва миллат олдидаги хизматлари муносиб баҳоланиб, мустақиллик йилларида давлатимиз томонидан “Дўстлик” ва “Буюк хизматлари учун” орденлари билан тақдирланган.\nМаълумот учун: Чингиз Айтматов 1928 йил 12 декабрда Қирғизистонда – Талас вилоятининг Шакар қишлоғида таваллуд топган. 2008 йил 10 июнда Германиянинг Нюренберг шаҳрида, клиникада муолажа олаётган даврида оламдан ўтган. Сўнгра 14 июнда Бишкек шаҳри яқинидаги “Ота-Бейит” тарихий-мемориал мажмуасида дафн этилган.\nЧингиз Айтматовнинг адиб, элчи, жамоат арбоби сифатидаги юксак салоҳияти ва хизматлари бутун дунёда тан олинган. У “Жамила” (1958), “Сарвқомат дилбарим” (1961), “Биринчи муаллим” (1962), “Алвидо, Гулсари” (1966), “Момо ер”, “Оқ кема” (1970), “Асрга татигулик кун” (1980), “Қиёмат” (1986), “Кассандра тамгаси” (1996), “Бир Баҳоий билан учрашув” (Чингиз Айтматовнинг Файзуллоҳ Номдор билан суҳбати, 1998), “Тоғлар қулаганда” (“Мангу қайлиқ”, 2006) каби асарлар муаллифидир.\nЮНЕСКО маълумотларига қараганда, Чингиз Айтматовнинг асарлари XXI бошига келиб 168 та мамлакатда 830 марта, умумий адади 67,2 миллион нусхада чоп этилган. Бу маълумотлардаги рақамлар эндиликда кундан-кунга ортиб бормоқда. Унинг кўплаб асарлари асосида фильмлар яратилди, томошабинлар уларни ҳозир ҳам қизиқиш билан томоша қилади.


Украинанинг ЕИга кириши иттифоқни йўқ қилади – “Bloomberg” | Qalampir.uz\nУкраинанинг ЕИга кириши иттифоқни йўқ қилади – “Bloomberg”\nОлам\t13 Июнь 21:12 10927\nУкраинанинг Европа Иттифоқига тўлиқ аъзо бўлиши ташклот учун кўплаб янги муаммоларни келтириб чиқаради. Бу ҳақда “Bloomberg” ёзмоқда.\n“Ҳеч қачон яхши бошқарув моделига эга бўлмаган Европа Иттифоқи қулаши ёки ҳатто парчаланиши ҳам мумкин”, дея таъкидлаган шарҳловчи Андреас Клут.\nМуаллиф огоҳлантириш Молдова, Грузия, Албания, Шимолий Македония ва бошқа мамлакатларнинг ЕИга аъзо бўлишига ҳам тегишли эканини қўшимча қилган.\nУнинг фикрича, уларни Евроиттифоққа қўшишга шошилиш ёмон фикр ҳисобланади.\n“Ушбу мамлакатларнинг иқтисодиёти, суд тизими ва бошқа институтлари ЕИга киришга тайёр эмас. Бу ҳақда ўйламаслик керак”, дейди нашр муаллифи.\nШунингдек, муаллиф иттифоқнинг чалкаш ва ноқулай бошқарув тизимига ишора қилган.\n“Муассасалар ва комиссарлар сонининг ортиб бораётгани, Бобилдаги тиллар, урф-одатлар ва миллий манфаатларнинг бетартиблиги – энг кичик муаммолар. ЕИнинг эскирган шартномалари ҳақиқатга мос келмайди”, дея қўшимча қилган у.\nУнинг таъкидлашича, ЕИда “адашган” аъзоларни чиқариб юбориш механизми йўқ.\nРоссия Украина Евроиттифоқ\n29 Июнь 00:26 68286\n28 Июнь 17:57 43685\n28 Июнь 20:16 38097\n29 Июнь 08:19 37671